Kisah Ahli-Ahli Freemason Cuba Tamatkan Riwayat Ataturk

Selepas kekalahan Empayar Uthmaniyah dalam P3r4ng Dunia Pertama, Kerajaan Jawatankuasa Kesatuan dan Kemajuan atau C.U.P. yang telah dibubarkan dalam satu kongres yang diadakan pada bulan November 1918 dibahagikan kepada beberapa kumpulan.

Satu kumpulan mula bekerjasama dengan golongan aristokrat dan Sultan Uthmaniyah, sebahagian pemimpin C.U.P. dari kalangan anggota Turki Muda telah melarikan diri keluar negara kerana bimbang akan dihvkum oleh Mustafa Kemal Pasha, dan kumpulan ketiga adalah golongan yang menyokong dan menyertai P3r4ng Kemerdekaan Turki.

Kumpulan yang terakhir ini walaubagaimanapun terbahagi pula kepada dua kumpulan dengan matlamat yang sama tetapi impian berbeza. Satu kumpulan yang ingin mebina kembali sistem imperialis di bawah Empayar Uthmaniyah selepas gerakan Nasionalis berjaya menuntut kemerdekaan, manakala satu kumpulan lagi bercita-cita tinggi mahu menubuhkan sebuah negara-bangsa yang baharu dengan ideologi Nasionalisme.

Pada bulan Januari 1922, gerakan aktivis rahsia bermula di Istanbul di bawah pimpinan Kara Kemal Bey bagi menubuhkan semula CUP, atau mungkin mengembali pemerintahan Turki Muda. Pada 29 November 1922, sebuah perjumpaan sulit diadakan di Istanbul oleh Kara Kemal Bey bersama beberapa anggota bekas kerajaan CUP dan para pemimpin Freemason. Kegiatan sulit ini tidak berhenti sehingga berlaku rundingan dengan Kiliç Ali Bey dan Ali Ehsan Bey yang dikirim ke Istanbul oleh Mustafa Kemal Pasha untuk menghalang penubuhan semula jawatankuasa tersebut.

Huseyim Cahit Bey, seorang wartawan dari CUP dan mantan perwakilan Istanbul menulis sebuah artikel sebelum Pemilihan Umum pada tahun 1923, beliau mengumumkan bahawa CUP tidak akan menyertai pemilihan tersebut. Huseyin Cahit Bey yang menerbitkan artikel bagi pihak bekas kerajaan yang telah jatuh itu dihvkum penjara seumur hidup di Çorum pada 7 Mei 1925 dan akhbar Tanin ditutup pada 16 April 1925.

Berikutan pemberontakan Sheikh Said terhadap kerajaan pusat pada Februari 1925, beberapa akhbar pembangkang ditutup berdasarkan Undang-undang Kestabilan Perintah yang dikeluarkan pada 4 Mac 1925, beberapa orang bekas anggota CUP menubuhkan Parti Republik Progresif pada 17 November 1924. Parti itu dipengerusikan oleh Kazim Karabekir Pasha, sebelum dibubarkan pada 3 Jun 1925 atas dakwaan “menyokong pemberontakan yang menghasut atas nama keagamaan”.

Walau bagaimanapun, ahli-ahli parti itu masih diberi kebebasan untuk mengekalkan kehadiran mereka di dalam Majlis Nasional Agung Turki. Sebahagian anggota CUP yang tidak menyertai Parti Rakyat Republik selepas parti asal mereka dibubarkan, terus kekal di Istanbul sebagai gerakan sulit dengan sokongan lodge Freemason.

CUBAAN BVNVH TERHADAP ATATURK

Mustafa Kemal Pasha meninggalkan Ankara pada Mei 1926 dan mula melakukan jelajah menaiki kereta api ke beberapa bahagian negara itu, beliau tiba di Akhisar pada 8 Mei, kemudian ke Eskisehir dan Afyonkarahisar dan terus ke Konya sebelum melawat ke beberapa lagi wilayah lain. Ketika perhentiannya tiba di Balikesir pada 13 Jun, beliau merancang untuk melawat Izmir keesokan harinya.

Semasa berada di Balikesir, Mustafa Kemal menerima telegram dari gabenor Izmir iaitu Kazim Bey yang mengandungi maklumat bahawa dia akan dijadikan sasaran bvnvh di Izmir. Surat yang mendedahkan rancangan pembvnvhan yang disebut dalam telegram itu ditulis oleh seseorang yang bernama Giritli Sevli, salah satu individu yang berperanan dalam rancangan itu.

Setelah menghabiskan malamnya di Balikesir pada 15 Jun, Mustafa Kemal tiba di Izmir pada 16 Jun untuk meneruskan perjalanan yang belum selesai serta mendapatkan maklumat yang lebih terperinci mengenai apa yang berlaku.

Dalam perkembangan lain, pada 14 Jun, Perdana Menteri, Ismet Inonu Pasha juga telah mengetahui mengenai rancangan itu melalui telegram. Selepas Ismet Pasha menunjukkan telegram itu kepada jaksa dan hakim Tribunal Kemerdekaan, mereka memutuskan untuk menangkap kesemua pemimpin kanan Parti Republik Progresif, menggeledah kediaman mereka dan mengirim dokumen-dokumen yang ditemui ke Izmir.

Pihak polis Izmir segera mengambil tindakan untuk memburu individu yang namanya tertera pada telegraf berkaitan dengan rancangan pembvnvhan itu, individu pertama yang ditangkap adalah Ziya Hursit Bey di Hotel Gaffarzade bersama-sama dengan senj4ta api dan b0m yang disembunyikan dibawah katilnya.

Laz Ismail, Gurcu Yusuf dan Copur Hilmi ditangkap di Hotel Ragip Pasha dan Sari Efe Edip Bey ditangkap di Istanbul di Hotel Bristol.

Sebelum meninggalkan Ankara, perwakilan Tribunal Kemerdekaan telah memberikan perintah agar beberapa  bekas anggota CUP dan anggota Parti Republik Progresif yang sudah tidak hadir ke parlimen untuk ditangkap kecuali perwakilan Kastamonu, Halit Bey. Antara yang ditangkap adalah tokoh P3r4ng Kemerdekaan seperti Kazim Karabekir Pasha, Ali Fuad Pasha, Cafer Tayyar Pasha, Bekir Sami Bey, Rustu Pasha, Refet Pasha, serta bekas menteri kewangan, Mehmet Cavit Bey.

Hampir kesemua yang terlibat dalam plot pembvnvhan ini merupakan anggota Freemason, majoriti daripada mereka semua ini dihvkum gantung sampai m4ti. Terdapat pelbagai versi yang menjelaskan punca rancangan pembvnvhan ini tetapi amat sukar untuk dijelaskan, lebih-lebih lagi apabila pihak Mason sendiri pernah mendakwa bahawa Mustafa Kemal Ataturk juga adalah sebahagian daripada anggota Freemason di Turki. Jadi, adakah ini merupakan satu konflik dalaman di kalangan anggota Mason?

Tidak ada jawapan yang jelas untuk hal ini, tetapi apa yang pasti, memang benar Mustafa Kemal ketika menganggotai CUP yang dipenuhi dengan tokoh-tokoh revolusi Turki Muda dan anggota Freemason,  beliau dikatakan mungkin telah menyertai organisasi itu atas kepentingan tertentu, tetapi tidak menerima dasar-dasarnya. Versi yang lain mengatakan bahawa Mustafa Kemal tidak pernah menyertai Freemason tetapi beliau amat rapat dan dikelilingi oleh golongan berpengaruh dari lodge tertentu.

Ataturk adalah seorang yang idealis, beliau menolak gaya perlembagaan yang progresivisme kerana menganggap ia sebagai ejen barat. Maka Ataturk telah mengembangkan sistem sekularisme dengan ideanya sendiri tetapi mengecualikan legasi peninggalan Tanzimat era Uthmaniyah.

Ataturk turut menolak beberapa institusi sayap dan akar umbi yang berasaskan Freemason seperti Rotarian. Pada dasarnya, ramai pihak menyangkakan tindakan Mustafa Kemal mengharamkan sebarang aktiviti Freemason di Turki adalah kerana ada hubungan dengan cubaan bvnvh terhadapnya, namun ianya tidak masuk akal walaupun ada kemungkinan kecil.

Punca utamanya mungkin kerana keengganan cabang Freemason di Turki menyokong dasar reformasi yang dilaksanakan Ataturk. Mereka juga mendakwa tindakan Ataturk menutup Grand Lodge Turki sebagai tidak mengikut prosedur undang-undang.

FREEMASON DI TURKI

Sejarah gerakan Freemason di Turki boleh dijejak pada awal abad ke-18. Sebahagian besar gerakan Masonik pada waktu itu masih terbatas di peringkat lodge yang berada di bawah bidang kuasa Grand Lodge asing, ketika itu belum ada Grand Lodge yang bebas di Turki.

Semuanya berubah pada tahun 1856 apabila Grand Lodge Turki yang pertama ditubuhkan. Ramai tokoh terkenal Turki Uthmaniyah yang menganggotai lodge Freemason di Turki, termasuklah Sultan Murad V yanf menjadi sultan Uthmaniyah yang pertama dan terakhir menjadi anggota Freemason.

Namun, selepas Murad V diturunkan takhta tiga bulan kemudian, Grand Lodge yang pertama ini ditutup dan diharamkan oleh penerus Murad, iaitu Sultan Abdulhamid II.

Grand Lodge Turki dihidupkan kembali pada tahun 1909 di Istanbul semasa Uthmaniyah berada di bawah pentadbiran kerajaan CUP, tetapi oleh kerana pergerakan Grand Lodge dijadikan pusat operasi rahsia Freemason, ia sekali lagi ditutup pada tahun 1922 dan hanya dibuka sekali lagi pada 1925.

Ekoran peristiwa cubaan bvnvh terhadap Mustafa Kemal Ataturk, terdapat banyak lodge Freemason di Turki yang menghadapi penindasan dan  dlskrlminasi dari segi perundangan, beberapa anggota lodge yang terlibat dalam plot cubaan bvnvh terhadap Ataturk termasuklah bekas menteri kewangan telah dihvkum bvnvh.

Kemuncak kepada perseteruan di antara golongan Kemalis yang berjiwa nasionalis dengan anggota Freemason di Turki berlangsung secara sulit, hinggalah membawa kepada penutupan dan pengharaman sepenuhnya Grand Lodge dan sebarang aktiviti atau perjumpaan melibatkan Freemason pada tahun 1935 di atas perintah peribadi Ataturk.

Nama Ataturk pernah didedahkan sebagai anggota salah satu Lodge Mason bernama Rissorta Lodge No. 80 di Thessalonika yang dipantau oleh Grand Orient Perancis. Tetapi, sumber yang didedahkan itu telah dipersoalkan kerana tidak disahkan oleh sumber berdokumen yang lain, sekiranya Ataturk pernah menganggotai Lodge tersebut, mereka harus menunjukkan tanda tangan atau surat akuan sumpah dari Ataturk sendiri.

Apa yang boleh disimpulkan, Mustafa Kemal Ataturk mungkin seorang anggota atau bekas anggota Freemason, dan mungkin beliau tidak menganggotai organisasi itu, tetapi apa yang jelas adalah beliau dikelilingi oleh golongan Masonik. Namun Ataturk berjaya menyingkirkan mereka seorang demi seorang sehingga menghentikan terus aktiviti Mason di Turki.

ATATURK ISLAMOFOBIA?

Mungkin kita boleh memandang Ataturk dari dua sudut pandangan berbeza iaitu sebagai pegawai t3nter4 Turki Uthmaniyah dan sebagai bapa kemerdekaan Turki. Dia juga sering dirujuk mengikut nama yang berbeza dalam kedua-dua zaman ini, iaitu Mustafa Kemal Pasha adalah seorang pegawai t3nter4 Uthmaniyah yang patriotik dan berjaya mengalahkan pencerobohan Brirish dan sekutu di Galipolli.

Mustafa Kemal Ataturk pula adalah seorang yang agak rumit untuk dinilai, bagi golongan sekularis/Kemalis, Ataturk berjasa besar dalam membuka jalan demokrasi dan menggagalkan cubaan penj4jahan barat terhadap Turki. Namun sebahagian yang lebih konservatif pula sering mengkritik beliau kerana sikap Islamofobia yang ketara.

Walaubagaimana pun, apa yang berlaku sebenarnya adalah salah faham, sebagai seorang yang tidak beribadat dan agak jahil dalam agama, Ataturk sebenarnya bukanlah terlalu ketara membenci Islam kerana sebagai pemimpin sekular, dia masih membenarkan ibadat diamalkan, namun hanya laungan azan yang ditukar kepada bahasa Turki.

Manakala kaum lelaki tidak dibenarkan memakai topi Fez tradisi Turki, tetapi dia tidak menghalang kaum wanita yang berhijab. Larangan berhijab hanya dilakukan pada tahun 1980 selepas cubaan rampasan kuasa, dan ia bukanlah melarang wanita dari berhijab tetapi larangan itu hanya dikenakan di tempat-tempat tertentu seperti mahkamah, sekolah dan bangunan kerajaan.

Bahkan, Ataturk juga pernah mahu mengekalkan sistem kekhalifahan namun dalam konteks yang memisahkan pemimpin Islam dari pentadbiran negeri, tetapi Khilafah turut dimansuhkan berikutan ancaman pemberontakan dari golongan Islamis Arab dan Syria. Jelas disitu bahawa kebencian peribadi Ataturk bukanlah terhadap Islam, tetapi terhadap bangsa Arab.

Apa yang lebih menarik, walaupun Ataturk adalah seorang kaki botol, kuat merokok dan gemar berfoya-foya, beliau dikatakan sangat pantang jika seseorang yang beragama Islam menegur beliau tanpa menyebut “Assalamualaikum”. Ataturk sendiri juga sudah terbiasa dengan amalan memberi salam cara Islam itu walaupun beliau tidak beribadat.

Tindakan Ataturk mengharamkan aktiviti Freemason di Turki telah mengundang pelbagai persepsi. Ini kerana Freemason memiliki rekod penglibatan yang agak besar dalam pembentukan beberapa buah negara bangsa yang moden termasuklah Republik Turki. Seluruh bekas anggota lodge Freemason Turki terpaksa menghadapi dlskrlminasi untuk baki tiga tahun lagi sebelum kem4tian Ataturk.

Selepas kem4tian Ataturk, Freemason dihidupkan kembali oleh Ismet Inonu dalam jangka masa yang singkat sebelum Grand Lodge dibuka kembali sepenuhnya pada tahun 1956 dan terus kekal hingga ke saat ini.

Menjelang tahun 2020, terdapat sekitar 17,000 anggota Freemason yang bernaung dengan 158 buah Grand Lodge di seluruh dunia, Grand Lodge of Turkey adalah Grand Lodge Masonik yang terbesar di Turki.

RUJUKAN:

Yelbasi, Caner. (2019). Taking r3venge: the insvrgency and ass4ssination attempt by the 150s. The Circassians of Turkey: W4r, Vi0lence and Nationalism from the Ottomans to Atatürk. Bloomsbury Publishing

—
Kalau anda berminat membaca sejarah-sejarah Uthmaniyyah, kami nak cadangkan buku terbaru kami iaitu Uthmaniyah Di Hujung Jari yang boleh dibeli dengan Soviet Di Hujung Jari di webstore kami. Pautan: t.ly/a74N atau klik gambar ini. Atau klik terus gambar bawah ni!


Gigi Hitam Sebagai Simbolik Kejelitaan Jepun Purba

Amalan menghitamkan gigi dapat dijejak dalam kepelbagaian di dunia. Dari Asia Tenggara sehingga ke benua Amerika, memang ada rekod manusia menghitamkan gigi mereka. Namun, amalan paling dikaitkan dengan negara Jepun. Di sana, menghitamkan gigi dipanggil sebagai Ohaguro.

Mungkin kalian terkejut. Apa kejadahnya yang cantik sangat gigi hitam metalik ni? Tapi nanti dulu. Bukankah kecantikan itu ialah social construct di mana definisinya ditentukan oleh demografi dan kebudayaan sebuah bangsa. Contohnya terdapat ceruk di dunia ini, berbadan XXXL itu ialah definisi sebuah kecantikan yang sebenar. Untuk menghitamkan gigi, bagi sekurang-kurangnya sehingga penghujung abad ke-19 di Jepun, ia juga lambang kecantikan.

Dah tentu, bila bercakap mengenai amalan ohaguro ini, tentu kita tertanya-tanya bagaimana agaknya rakyat Jepun dulu menghitamkan gigi mereka? Amalan ini bermula dengan pengambilan pewarna yang diletakkan dalam minuman yang dipanggil sebagai Kanezimu. Rasa pewarna ini dikatakan tidak menyenangkan peminumya, justeru beberapa tambahan herba seperti kayu manis dan bunga cengkih akan dimasukkan bagi memberi perasa tambahan demi memudahkan proses meminumnya.

Untuk memastikan gigi kekal hitam, proses meminumnya diambil setiap hari sehinggalah akhirnya kesannya menjadi dominan di mana warta hitam akan kekal. Ini dapat dibuktikan dengan penemuan tengkorak yang dapat dijejak sehingga ke zaman Edo (1603 – 1868 Masihi) yang masih hitam akibat pengamalan Ohaguro yang konsisten.

Tidaklah diketahui sejak bila amalan ini bermula. Tetapi ia dipercayai menjadi popular ketika era Heian (794-1185 Masihi). Ketika waktu ini, golongan bangsawan paling banyak mengamalkan, terutamanya kaum perempuan. Ketika waktu ini jugalah gigi hitam menjadi simbol kecantikan. Terdapat satu kisah bagaimana menghitamkan gigi menjadi popular pada waktu ini.

Selain daripada gigi yang hitam, masyarakat Jepun pada zaman Heian biasanya akan memutihkan wajah mereka menggunakan bedak beras. Namun penggunaan bedak beras ini sebenarnya akan membuatkan gigi menjadi kuning daripada sekuning gigi mereka yang asal.

Jadi, untuk memastikan warna kuning gigi tidak merosakkan kecantikan, maka gigi diwarnakan dengan warna yang kontradik dengan putihnya wajah mereka akibat bedak beras. Ini juga memberi ilusi apabila seorang wanita tersenyum, seolah-olah mereka tidak mempunyai gigi langsung.

Selain sebagai simbolik kecantikan, masyarakat Jepun pada zaman itu percaya dengan menghitamkan gigi mereka sebenarnya mampu menguatkan gigi, serta melindungi gigi daripada penyakit seperti kaviti dan sakit gigi. Malah, selain sebagai simbolik kecantikan, para Samurai yang menghitamkan gigi sebagai simbolik kesetiaan mereka kepada para Damyo yang menjadi tuan mereka.

Ketika zaman Edo amalan menghitamkan gigi yang dulu popular dalam kalangan bangsawan di zaman Heian, mula diamalkan oleh masyarakat awam. Jadi, anda akan dapat melihat pelbagai kelas masyarakat mula menghitamkan gigi mereka. Daripada wanita yang berkahwin, bujang sehingga ke geisha dan pelacur turut menghitamkan gigi mereka.

Amalan menghitamkan gigi ini juga dikenali sebagai lambang kematangan seksual. Kepercayaan ini dijangka datang daripada Zaman Muromachi (1336-1573 Masihi). Pada zaman ini, terdapat amalan yang melibatkan anak-anak komander perang akan mewarnakan gigi mereka menjadi hitam pada usia 8-10 tahun sebagai simbolik mereka dah capai akil baligh.

Jadi, bagaimana simbolik kecantikan dalam masyarakat Jepun ini boleh lenyap ditelan zaman? Jawapan kepada persoalan tersebut ialah ketika Jepun mula memasuki zaman permodenan dibawah Maharaja Meiji. Pada zaman ini, ada percubaan untuk normalisasikan gigi putih sebagai simbolik kecantikan.  Pada tahun, 1870, Ohaguro mula diharamkan oleh kerajaan. Malah, Maharani Jepun pada ketika yang muncul dikhalayak awam dengan gigi putih sebagai sebuah bentuk menyokong pemutihan gigi sebagai simbolik kecantikan yang baru.

Akhirnya, secara perlahan-lahan, amalan gigi hitam mula lenyap dalam masyarakat Jepun. Hari ini, kita mungkin boleh melihatnya dalam pementasan, filem, dan juga festival-festival kebudayaan. Mungkin juga dalam kuarters Geisha di Kyoto, anda dapat melihatnya masih diamalkan.

RUJUKAN:

Mingren, Wu. (2020). The Allure of Blackened Teeth: A Traditional Japanese Sign of Beauty. Ancient Origins. https://www.ancient-origins.net/history-ancient-traditions/blackened-teeth-traditional-005544


Kelebihan Bermain Permainan Video

Ada satu tweet yang jadi tular di media sosial di mana si polan ini memperlekeh kelompok pemain permainan video sebagai bersikap keanak-anakan, tidak matang, tidak mahu fikir masa depan dan anggap ia tidak memberi sebarang faedah. Untuk pengetahuan si polan, sahabat saya, Helmi Effendi sudah bidas mentaliti sebegini dalam satu artikelnya berkenaan e-sport dan Revolusi Industri 4.0 beberapa bulan lepas. Sekarang giliran saya untuk tunjukkan bermain permainan sebegini sebenarnya memberi banyak faedah termasuk dari segi kesihatan kepada para pemainnya.

1. PAKAR BEDAH HEBAT

Siapa yang baca mesti kata ini satu kenyataan mengarut dan hanyalah mitos semata-mata. Tetapi ia sudah dibuktikan menerusi satu eksperimen yang dijalankan di Florida Hospital Celebration Health. Pakar bedah, Dr James ‘Butch’ Rosser melakukan satu eksperimen membabitkan 300 pakar bedah. Menerusi eksperimen tersebut, 150 pakar bedah bermain permainan video selama enam minit sementara separuh lagi tidak bermain apa-apa permainan sebelum menjalankan pembedahan laparoskopi secara maya. Hasilnya, Rosser mendapati pakar bedah yang bermain permainan video lebih cemerlang berbanding rakan mereka yang tidak bermain. Statistik menunjukkan pakar bedah yang bermain permainan video lebih daripada tiga jam seminggu akan kurang melakukan kesilapan sebanyak 37%, lebih pantas dengan peratusan 27% dan lebih baik dengan markah peratusan lebih 26% berbanding kumpulan kawalan.

Rosser menyifatkan tindakan pakar bedah bermain permainan video ini seperti perilaku seorang atlet melakukan aktiviti pemanas badan sebelum sesebuah acara atau perlawanan. Dan impak dari kajian tersebut mendorong hospital itu mewujudkan satu ruangan di mana pakar bedah boleh bersiap sedia atau bermain permainan video. Ruangan itu boleh menempatkan empat orang pakar bedah pada satu-satu masa.

2. DISLEKSIA

Sesetengah kajian menunjukkan kesukaran memberi tumpuan merupakan antara komponen utama disleksia. Satu kajian diketuai oleh Dr Andrea Facoetti menunjukkan individu sebegini dapat menambahbaik pemahaman semasa membaca selepas sesi permainan video yang lama. Menerusi eksperimen itu, 20 kanak-kanak dipilih di mana 10 daripadanya bermain permainan video dalam sembilan sesi selama 80 minit dengan permainannya terdiri siri-siri permainan mini. Sementara baki 10 lagi bertindak sebagai kumpulan kawalan. Kemahiran bacaan dan penumpuan mereka diuji sebelum dan selepas sesi permainan dan ia dibandingkan dengan keputusan ujian kumpulan kawalan.

Hasilnya, para saintis mendapati kumpulan yang bermain permainan video mempunyai kemahiran penumpuan lebih baik berbanding kumpulan kawalan. Dan mereka juga boleh membaca dengan pantas tanpa mengalami kehilangan dari segi ketepatan. Menurut Facoetti, permainan video membantu individu ini memperbaiki penumpuan visual dan pengambilan maklumat dari persekitarannya. Ini sekaligus menjadikan mereka lebih fokus dan mampu memproses maklumat dengan lebih berkesan. Ketika ini, Facoetti dan rakan-rakan sekerjanya dari Universiti Padua sedang mengkaji kesan permainan video kepada proses mencegah masalah disleksia.

3. MEMPERBAIKI PENGLIHATAN

Satu kajian yang dijalankan oleh Daphne Bavalier dari Universiti Rochester pada tahun 2009 mendapati kekerapan bermain permainan video aksi seperti siri Call of Duty atau Battlefield sebenarnya membantu menambahbaik penglihatan pemain. Untuk menguji teori tersebut, Bavalier meminta sekumpulan pemain permainan video aksi berpengalaman bermain permainan Unreal Tournament 2004 dan Call of Duty 2. Sementara satu kumpulan pemain berpengalaman diminta bermain permainan simulasi The Sims 2. Hasilnya, beliau mendapati kumpulan pertama mempunyai kualiti penglihatan lebih baik berbanding kumpulan kedua.

Kajian sebelumnya mendapati permainan video aksi turut membantu pemain menambahbaik kemahiran visual seperti mengesan beberapa objek pada satu-satu masa dan memberi tumpuan kepada pelbagai peristiwa yang berlaku pada masa pantas. Bavalier dan pasukan kajiannya ingin tahu bagaimana ia dapat menajamkan penglihatan pemain. Beliau membuat teori latihan mengesan dan menembak musuh merupakan satu senaman bagi mata. Satu lagi teori ialah perubahan persekitaran yang pantas dan tak menentu dalam permainan sebegini memaksa pemain memantau persekitaran mereka sepanjang masa dan memproses data yang dilihat lebih pantas.

4. LEBIH BERJAYA DALAM KARIER

Kadang-kadang dalam sesetengah permainan video atau komputer, ia memerlukan kita mencapai pencapaian tertentu untuk mara ke peringkat seterusnya. Jadi tidaklah mengejutkan apabila para saintis berpandangan impak pencapaian sebegini sebenarnya meningkatkan lagi motivasi para pemain semasa bekerja. Dan jangan terkejut jika anda ada saja idea untuk mengimprovisasi sekiranya wujud krisis sama ada di rumah, pejabat, sekolah atau seumpamanya. Ini kerana ianya berkait dengan kelebihan anda memanfaatkan apa yang ada dalam permainan video atau komputer.

5. TERTARIK DENGAN SEJARAH

Ada kata teori permainan video boleh mencambahkan minat pada sejarah satu teori mengarut. Siapa kata sedemikian sebenarnya tidak faham akan nilai estetika sebuah penceritaan. Bagi pemain seperti kami, unsur sejarah terutama dari watak dan latar tempat sebenarnya membantu kami lebih memahami budaya atau sejarah bagi sesebuah tempoh. Contohnya, bagi penggemar siri permainan bersejarah seperti Age of Empire dan Total War, selain membantu pemain capai matlamat ditetapkan, ia sebenarnya mencambahkan minat para pemain pada budaya dan sejarah negara asing atau dalam sesetengah kes, sejarah negara sendiri. Berdasarkan satu kajian, ibu bapa yang membelikan buku-buku, peta atau apa saja yang dikaitkan dengan permainan tersebut mendapati anak-anak mereka mahu belajar lebih lanjut. Dari situ, ia sebenarnya mencambahkan penghargaan seumur hidup mereka pada sejarah.

6. AWET MUDA

Jika anda mahu otak anda kelihatan awet muda, cadangan saya, buat permainan video membabitkan teka-teki, memori dan penyelesaian masalah. Tiga profesor psikologi dari Universiti Montreal iaitu Gregory West, Sylvie Belleville dan Isabelle Peretz membuat dua kajian pada tahun 2014 dan 2017. Menerusi eksperimen ini, sekumpulan orang dewasa berusia 20-an diminta bermain permainan video tiga dimensi (3D) berunsur logik dan teka-teki pada platform seperti Super Mario 64. Hasilnya, mereka mendapati terdapat pertambahan jirim kelabu pada hipokampus selepas selesai sesi permainan. Jirim kelabu pada hipokampus ini ialah penanda bagi masalah neurologi seperti Alzheimer.

Lalu West cuba mereplika semula keputusan kajian dengan menukar kumpulan umur peserta dari 20-an kepada peserta antara 55 hingga 75 tahun. 33 peserta dipilih dan dibahagikan kepada tiga kumpulan rawak. Satu kumpulan diminta bermain Super Mario 64 30 minit sehari, lima hari seminggu. Satu lagi kumpulan diminta belajar bermain piano mengikut rutin sama. Sementara satu lagi kumpulan bertindak sebagai kumpulan kawalan. Eksperimen dijalankan selama enam bulan dan diadakan di rumah peserta di mana konsol permainan dan piano disediakan oleh pasukan penyelidik. Keputusan sama diraih selepas enam bulan di mana wujud pertambahan jirim kelabu pada hipokampus dan serebelum pada peserta kumpulan pertama serta meningkatkan ingatan jangka pendek.

7. PENGHILANG KESAKITAN

Satu kajian yang diterbitkan dalam American Journal of Preventive Medicine 2012 mendapati permainan video sebenarnya boleh memulihkan kesihatan 195 pesakit dari pelbagai cabang dari terapi fizikal hingga psikologi. Dua tahun sebelumnya, satu kajian yang dibentangkan pada persidangan Persatuan Kesakitan America (American Pain Society) mendapati bermain permainan video terutama realiti maya amat berkesan mengurangkan masalah kebimbangan atau kesakitan kronik yang tercetus akibat penyakit kronik atau prosedur perubatan. Menurut Jeffrey Gold dari Universiti California Selatan mendapati apabila pemain fokus pada sesebuah permainan, mereka tidak akan fokus pada kesakitan atau prosedur perubatan. Sementara permainan realiti maya pula membantu merangsang pelbagai deria termasuk deria penglihatan.

8. PERHUBUNGAN SOSIAL

Tuduhan bermain permainan video boleh menyebabkan pemain suka bersendirian sesuatu yang disifatkan radikal. Peningkatan permainan pelbagai pemain dalam pelbagai platform termasuk secara dalam talian sebenarnya membuka ruang kepada aktiviti bersosial sesama pemain. Ini kerana dalam platform sebegini, pemain-pemain bukan saja perlu bekerjasama tetapi juga memerah otak dalam mencari penyelesaian bersama-sama. Permainan sebegini memerlukan tumpuan dan koordinasi yang baik bagi memastikan pemain-pemain ini menang dalam senario yang dihadapi. Kajian turut mendedahkan pemain-pemain ini sebenarnya meningkatkan lagi peluang bertemu di dunia sebenar. Statistik menunjukkan 70% pemain bermain bersama rakan-rakan mereka.

9. MENGURANGKAN SIMPTOM SKLEROSIS BERBILANG (MS)

Kebanyakan kajian pesakit Sklerosis Berbilang mendapati permainan video yang membabitkan pergerakan fizikal membantu meningkatkan keseimbangan pesakit. Menurut Luca Prosperini, seorang pakar neurologi dari Universiti Sapienza, Rom memberitahu permainan sebegini meningkatkan keseimbangan pada pergerakan pesakit. Namun jika ia tidak diteruskan, kelebihan sebegini akan hilang berikutan perubahan struktur otak atau memerlukan ia dipelajari semula untuk mendapatkan kemahiran itu. Menurut Prosperini, kajian ini tidak terhad kepada pesakit MS sahaja. Ini boleh diaplikasikan pada pesakit palsi serebrum, Parkinson, autisme dan kecederaan trauma otak.

Selain itu, pesakit MS yang aktif bermain permainan penembak orang pertama seperti Call of Duty, Battlefield dan Counter Strike didapati boleh meningkatkan kemahiran motor mereka dari segi ketepatan, kelajuan, penyasaran dan ketangkasan walaupun dia tidak pernah bermain permainan sebegini. Kajian tahun 2013 ini diterbitkan dalam jurnal Advances in Experimental Medicine and Biology.

10. MENGHENTIKAN TABIAT BURUK

Jika anda ada menghadapi masalah ketagihan sama ada makan terlampau banyak, ketagihan merokok atau alkohol, jangan risau. Jika anda ada rasa ketagihan sedemikian, pilihlah alat kawalan konsol atau komputer. Ini berdasarkan satu kajian bersama oleh Universiti Brown, Persatuan Kanser Amerika dan Universiti Stony Brown pada tahun 2014. Dalam kajian tersebut, mereka mendapati perokok yang mengalami ketagihan boleh mengurangkan ketagihan dengan bermain permainan dua individu atau selesaikan teka-teki bersama pasangan atau orang tersayang. Mengapa ianya boleh menjadi? Pengimejan MRI pada pasangan-pasangan yang bermain permainan sebegini mendapati ia mengaktifkan pusat ganjaran sama dalam otak sama seperti nikotin. Kebanyakan permainan kasual yang kita main seperti Candy Crush direka untuk menawarkan ganjaran berterusan bila menyelesaikan sesebuah cabaran. Jadi jika anda ada rasa ketagih, beri ganjaran kepada diri anda dengan bermain permainan sebegini.

11. PELEGA STRES

Satu kajian yang dibuat oleh Universiti Texas A & M yang dijalankan oleh Profesor Madya Dr Christopher J. Ferguson menunjukkan lelaki dan wanita yang suka bermain permainan video aksi jangka panjang dilihat mempunyai kemahiran mental untuk mengendalikan stres, tidak mudah murung dan tidak cepat marah semasa menghadapi tugasan yang mengecewakan. Permainan sebegini menurut Ferguson turut dilihat berpotensi sebagai terapi untuk membantu orang ramai mengendalikan kekecewaan mereka dalam dunia sebenar.

Selain itu, satu kajian dari University College, London pada tahun 2014 turut mendedahkan permainan video FPS ini membantu pemain memulihkan semula keadaan mental mereka selepas seharian bekerja atau belajar. Dan ia amat membantu pemain mengendalikan stres dengan lebih baik untuk hari seterusnya. Dan ia bukan saja terpakai pada kanak-kanak dan remaja tetapi juga boleh diaplikasikan kepada semua lapisan umur.

SUMBER

1. Handwerk, Brian. (2009). National Geographic News. Video Games Improve Vision, Study Says. https://news.nationalgeographic.com/news/2009/03/090329-video-game-vision.html

2. BBC. (2013). Video games ‘help reading in children with dyslexia’. http://www.bbc.com/news/health-21619592

3. Bennington-Castro, Joseph. (2015). Everyday Health. 6 Ways Video Games May Improve MS Symptoms. https://www.everydayhealth.com/multiple-sclerosis/symptoms/ways-video-games-may-improve-ms-symptoms/

4. Dube, Ryan. (2015). Make Use Of. Science Proves That Playing Video Games Reduces Your Stress. https://www.makeuseof.com/tag/video-game-stress-reduction-need-start-playing-right-now/

5. Bowler, Jacinta. (2017). Science Alert. 6 Scientific Benefits of Playing Videogames. https://www.sciencealert.com/6-scientific-benefits-of-playing-videogames

6. Mental Floss. (2018). 15 Surprising Benefits of Playing Video Games. http://mentalfloss.com/article/65008/15-surprising-benefits-playing-video-games

7. Specktor, Brandon. Reader’s Digest. 8 Reasons Video Games Might Just Be Better for You Than Books. https://www.rd.com/health/wellness/health-benefits-of-video-games/


China Sedang Membina Bulan Palsu Di Angkasa

Dalam filem Die Another Day, Kolonel Tan Sun-Moon/Gustav Graves memperkenalkan Icarus kepada dunia di Iceland. Semasa ia diperkenalkan, ia diharap dapat berperanan sebagai cermin yang menerangi kawasan gelap di bumi sekaligus memudahkan pelbagai kegiatan manusia. Pada akhirnya, ia hanyalah senjata sains fiksyen yang disangka dapat merealisasikan impian Graves untuk mara ke Korea Selatan.

Menariknya, beberapa tahun lepas, China juga mengumumkan mahu membina cermin gergasi yang berperanan sebagai bulan baru. Menurut Wu Chunfeng, pengerusi sebuah syarikat inovasi yang berpangkalan di Chengdu, idea tersebut telah diuji selama beberapa tahun.

Mereka berharap ia dapat direalisasikan menerusi pelancaran pada tahun 2020. Sekiranya itu berjaya, ia akan membawa kepada kewujudan tiga cermin gergasi di atmosfera pada 2022. Bagaimanapun, tidak diketahui sama ada projek berkenaan mendapat sokongan kerajaan pusat di Beijing atau tidak.

Mengikut keterangan yang diberi kepada akhbar China Daily, ia akan memantulkan kembali cahaya matahari ke bumi. Ia akan beredar sekitar 500 km di atas permukaan bumi – ketinggian sama seperti Stesen Angkasa Lepas Antarabangsa (ISS). Sementara bulan pula beredar pada ketinggian 380,000 km di atas permukaan bumi.

Tambah Chunfeng lagi, ia akan memantulkan cahaya matahari untuk kawasan antara 10 hingga 80 km dengan kecerahannya lapan kali ganda lebih baik daripada bulan. Selain itu, ketepatan dan kekuatan pantulan juga boleh dikawal mengikut keperluan. Dengan kenyataan sebegitu, bukankah ia mirip dengan kenyataan Graves berkenaan Icarus?

Jadi, mengapa idea ini dikejar walaupun ia tidak masuk akal? Jawapannya mudah, penjimatan wang. Menurut beberapa pegawai aeroangkasa Chengdu, dengan meletakkan bulan kedua di angkasa lepas, ia mampu menerangi Chengdu kawasan sekitarnya pada kadar lebih murah berbanding menyediakan lampu-lampu jalan. Untuk kawasan seluas 50 km persegi, Chunfeng melihat ia boleh menjimatkan penggunaan tenaga 1.2 bilion yuan (RM789.6 juta).

Ia juga amat berguna di kawasan yang dilanda bencana alam. Ini kerana dengan cahaya tersebut, ia dapat memudahkan usaha pasukan menyelamat untuk masuk ke kawasan bencana. Bagi Dr Matteo Ceriotti dari Universiti Glasgow, dengan cahaya percuma untuk tempoh sehingga 15 tahun, ia satu prospek kewangan yang tidak patut ditolak begitu sahaja.

Dari segi saintifik, ia tidak mustahil. Tetapi bagi menjadikan ia benar-benar berkesan, ia harus diletakkan di orbit pada kedudukan tetap menghala ke Chengdu iaitu sekitar 37,000 km dari permukaan bumi. Tambah Dr Ceriotti lagi, ia mesti menepati sasaran dan memerlukan cermin yang besar.

Begitupun, ramai pengguna laman media sosial China mempersoalkan projek ini. Bukan sedikit yang menjadikannya sebagai bahan jenaka. Dari aspek yang lain, ramai bimbang ia hanya akan memburukkan lagi pencemaran cahaya di kota-kota besar China. Dan itu merupakan satu dilema yang harus difikirkan oleh pencipta bulan kedua ini.

Idea bulan kedua atau cermin gergasi di angkasa lepas bukan cerita baru sebenarnya. Pada 1929, ahli fizik Jerman Hermann Oberth mencadangkan pembinaan sebuah stesen angkasa lepas yang menggunakan cermin selebar 100 meter untuk memantulkan cahaya matahari ke bumi. Idea ini turut dikejar rejim Nazi semasa Perang Dunia Kedua di mana ia berpotensi menjadikan laut bergelegak atau membakar sebuah bandar. Konsep pistol matahari ini kemudiannya digunakan dalam Die Another Day dan Diamonds Are Forever.

Pada tahun 90-an, Rusia cuba merealisasikan idea ini dengan melepaskan alat pemantul yang mempunyai kelebaran 20 meter dari kapal bekalan yang dalam perjalanan ke Stesen Angkasa Lepas Mir. Stesen tersebut beredar pada ketinggian 200 hingga 400 km dari permukaan bumi.

Cermin gergasi yang diberi kod nama Znamya 2 berjaya memantulkan cahaya sekitar 5 km diameter dan bergerak merentasi Eropah pada kelajuan 8 km sejam. Bagaimanapun, ia tidak bertahan lama apabila satelit itu terbakar selepas memasuki atmosfera bumi.

Rusia kemudiannya cuba membangunkan Znamya yang lebih besar tetapi gagal. Kegagalan Znamya mungkin menjelaskan mengapa selepas empat tahun cerita ini timbul, tidak kedengaran lagi idea bulan kedua di China. Tidak munasabah dan satu projek yang membuang masa.

RUJUKAN

BBC News. (2018, 20 Oktober). Fake moon: Could China really light up the night sky?.


Seni Pepεrangαn India: Semasa Lembah Indus Sehingga Dinasti Chola

Masyarakat India sentiasa dibesarkan dengan cerita-cerita rakyat, beberapa cerita mitologi India menunjukkan peristiwa pert3mpuran kononnya menggunakan s3njata ‘ajaib/berkuasa’.

Bahkan kisah p3rang Kurukshetra dalam epik Mahabharata antara Pandawa dan Korawa dan cerita p3rang antara Lord Rama dengan Raja Asura dalam epik Ramayana juga dimasukkan elemen yang serupa.

Kisah ini membuatkan pendengar dan pembaca terpesona dengan peristiwa  pep3rangan dan kegagahan pahlawan tersebut.

Walau bagaimanapun ia hanyalah kisah-kisah berunsur mitos di mana penulis telah menambah lapisan fantasi pada struktur jalan cerita sedia ada. Cerita sebenar pep3rang epik ini tidak kurang hebatnya, sudah tentu tanpa unsur mitos s3njata ‘ajaib’ seperti yang digambarkan dalam karya sastera epik.

Tamadun India Purba Yang Aman

India mempunyai sejarah tamadun yang panjang. Asal-usulnya terletak pada Tamadun Lembah Indus Harappa dan Mohenjo-Daro yang meliputi kawasan yang luas di Barat Laut benua India masakini.

Tamadun Indus bermula jauh lebih lama dahulu namun kemajuan baru mencapai waktu kemuncaknya sekitar 3000 SM semasa zaman gangsa dan tembaga.

Runtuhan arkeologi tamadun ini telah mengajar kita bahawa ia adalah penempatan yang sangat maju dan mempunyai perancangan pelan grid bandar yang tersusun, hal ini termasuklah sistem pembetungan yang canggih, tempat mandi awam, pasar dan dsb.

Istilah pep3rangan sebenarnya hampir tidak wujud dalam ‘kamus’ hidup masyarakat Tamadun Indus disebabkan mungkin tak pernah berlaku pep3rangan di zaman mereka, walaupun terdapat beberapa jenis s3njata zaman gangsa dan tembaga telah dijumpai di tapak ekskavasi, tapi ia adalah s3njata untuk pengawal dan bukan dicipta untuk bert3mpur.

Oleh itu, tamadun Indus awalnya dianggap ‘aman’ dalam sejarah India oleh kerana masyarakat di situ dilihat lebih berminat menjalankan aktiviti perdagangan berbanding berebut meluaskan wilayah.

Namun dalam beberapa tempoh, tamadun ini beransur-ansur merosot mungkin disebabkan oleh faktor perubahan corak cuaca dan perubahan tanah menjadi tandus, tidak sesuai untuk bercucuk tanam.

Perkembangan Seni P3per.angan India

Dalam perkembangan sejarah, banyak penghijrahan dari luar berlaku di India, sekitar 1500 SM sekumpulan bangsa dari Asia Tengah telah mengembara ke Selatan dan mereka mendiami dataran India Utara.

Kumpulan inilah bertanggungjawab menghasilkan Veda dan akhirnya membawa kepada pembentukan ajaran Hinduism, oleh itu tamadun Veda India mungkin bermula dalam tempoh itu.

Rig Veda iaitu teks Veda terawal ada menyebut tentang pert3mpuran tapi dalam banyak-banyak konflik yang disebutkan, salah satunya menarik perhatian. Di mana konflik itu disebut sebagai ‘Dasarajna Yuddha’ atau Pert3mpuran Sepuluh Raja.

Dalam pert3mpuran itu, seorang raja bernama Sudas dari suku Bharata berp3rang dan mengalahkan gabungan sepuluh suku yang lain.

Penggunaan kuda dalam pep3rangan telah pun memasuki kawasan India dan s3njata pert3mpuran itu dikatakan diperbuat daripada gangsa dan tembaga.

Zaman Besi India mungkin bermula selepas 1500 SM tetapi sebelum 1000 SM iaitu semasa karya epik yang telah disebutkan di atas diubah dari teks terawalnya.

Seni pert3mpuran tentera India purba menggunakan bentuk formasi yang dipanggil ‘Chaturanga’ – empat bahagian yang terdiri daripada unit infantri, pasukan berkuda, kereta kuda dan gajah. Bagaimanapun amat sukar untuk ditentukan sekarang bilakah pembentukan ini sebenarnya bermula.

Puak-puak Veda lebih banyak menggunakan kuda dan kereta kuda(horse-drawn chariots) berbanding gajah kerana gajah sebenarnya adalah ‘unit tambahan’ dalam pep3rangan dan akan dikerahkan jika diperlukan.

Ditulis dalam karya Mahabharata bahawa keempat-empat bahagian dan formasi ini pernah diaplikasikan dalam P3rang Kurukshetra. Walaupun peristiwa yang diilhamkan dari Mahabharata sebenarnya telah dihiasi dengan penambahan cerita selama berabad-abad lamanya.

Empayar Maurya Menyatukan Tanah India

Angkatan bers3njata di benua kecil India menjadi lebih teratur dan berkuasa semasa Tanah India di bawah kekuasaan Dinasti Maurya sekitar 322 dan 185 SM.

Lebih tepat ketika Dinasti Maurya di bawah Raja Ashoka di mana beliau telah memerintah sebuah empayar yang merangkumi keluasan India zaman moden termasuk beberapa negara jirannya.

Ashoka melancarkan s3rangan berdarah ke atas Dinasti Kalinga (wilayah Odisha di India), menyaksikan pertumpahan d4rah yang belum pernah berlaku dalam mana-mana sejarah ketamadunan India.

Askar Mauryas ketika itu kebanyakannya terdiri daripada pasukan infantri, pasukan berkuda dan gajah. Unit kereta berkuda semakin tidak relevan digunakan dalam beberapa keadaan, mungkin atas faktor permukaan bumi yang tidak sesuai.

Evolusi s3njata menjadi semakin canggih dengan pelbagai inovasi dihasilkan pada jenis s3njata seperti pedang Khanda, busur panjang dan lain-lain.

Selain daripada itu, Struktur perintah askar menjadi lebih lancar dengan beberapa bahagian diwujudkan mengikut keperluan.

Empayar Chola

Selepas kehadiran Maurya, pelbagai kerajaan dan empayar muncul di sekitar India seperti Satavahana, Gupta dan beberapa lagi kerajaan India dari Selatan seperti Chola dan Pandya.

Seni pep3rangan di lautan dilihat amat penting untuk dikuasai yang sebelum ini tidak ada kerajaan benua India yang mahir di lautan walaupun askar laut pernah diwujud di zaman Maurya namun seni pep3rangan laut mereka tidak begitu cekap berbanding angkatan laut Chola yang semakin pesat membina kekuatan secara berperingkat.

Semasa pemerintahan Empayar Chola di India Selatan di bawah Raja Rajaraja I (sehingga 1014 AD) dan Raja Rajendra Chola I (sehingga 1044 AD), pep3rangan laut semakin kerap berlaku.

Chola menjarah banyak kerajaan di Asia Tenggara termasuk wilayah-wilayah kecil di Lautan Hindi(Sri Lanka, Maldives), dengan itu menjadikan Empayar Chola sebagai kuasa ket3nteraan, ekonomi dan budaya di India.

Banyak empayar dan kerajaan India purba telah tunduk kepada pencerobohan luar, bukan disebabkan kurang kemahiran pasukan t3mpur atau kelengkapan s3njata yang tidak mencukupi, tetapi disebabkan oleh kekurangan disiplin dan strategi pert3mpuran yang inovatif.


Konsep Pengembaran Masa Dalam Avengers

Ini adalah tulisan tentang konsep pengembaraan masa (time travel) yang digunakan dalam ‘Avengers: Endgame’. Bagi saya, konsep pengembaraan masa yang digunakan dalam filem ini memang agak ‘fresh’ kalau mahu dibandingkan dengan filem-filem ini – disebut oleh Hulk (Bruce Banner) dalam filem ini.

Amaran, tulisan ini mengandungi ‘spoiler’ walaupun dah sebut satu ‘spoiler’ di atas.

Saya akan menjelaskan konsep pengembaraan masa ini satu persatu berdasarkan babak yang akan saya senaraikan di bawah. Kemudian, saya akan menjelaskan secara keseluruhan.

1. Apakah konsep pengembaraan masa yang disebutkan oleh Ant-Man ketika permulaan plot filem?

2. Apakah yang ditemui oleh Tony Stark (Iron-Man) yang membuatkan dia mula bersetuju untuk menolong Avengers kembali ke masa lalu?

3. Apakah sebenarnya yang dibincangkan oleh Bruce Banner dengan The Ancient One?

1. Pada tahun 2023 – 5 tahun selepas kekalahan Avengers, Ant-Man keluar dari Dunia Kuantum. Ketika menemui Avengers, Ant-Man kata konsep masa dalam dunia kuantum amat berbeza dengan konsep masa yang mereka alami. Menurut Ant-Man, dia tidak merasakan 5 tahun telah berlalu di dunia kuantum.

Dalam mekanik kuantum, terdapat satu idea yang diusulkan oleh Bruce DeWitt dan John Wheeler dalam usaha untuk menyatukan relativiti dan mekanik kuantum.

Usaha mereka telah menatijahkan tiadanya kewujudan masa (timeless or disappearance of time) dalam dunia kuantum. Sebahagian ahli fizik berkesimpulan bahawa kemungkinan apa yang kita ukur selama ini mungkin bukan masa, tetapi sesuatu yang kita panggil sebagai ‘masa’. Walaubagaimanapun, sukar sebenarnya untuk membayangkan secara fizikal dengan ketiadaan masa.

Tetapi Ant-Man beritahu selepas itu – lebih kurang – di dunia kuantum kita mampu pergi ke satu titik masa ke satu titik masa. Konsep ini sebenarnya pernah diusulkan oleh Stephen Hawking bagi menjelaskan konsep masa dalam mekanik kuantum iaitu masa khayalan (imaginary time).

Menurut Hawking, masa di dalam dunia kuantum dikendalikan atau dilihat seperti ruang. Dalam ruang, kita boleh ke kiri, ke kanan, ke atas dan ke bawah. Secara konvensionalnya, masa hanya boleh ke depan. Dan kita hanya mampu ke depan. Tetapi dalam dunia kuantum, masa dapat dikawal seperti ruang. Kita boleh ke depan dan ke belakang seperti yang Ant-Man sebutkan.

2. Salah satu sebab Tony Stark tidak mahu kembali ke masa lalu adalah kerana dia takut perubahan yang berlaku di masa lalu akan merisikokan kebahagian yang dia kecapi pada masa sekarang (present time). Maksudnya, akan berlakunya pecahan garis masa (splitting timeline).

Tetapi ketika dia buat simulasi untuk memastikan realiti sekarang tidak berubah atau dia terus kekal pada garis masa (timeline) asal, Stark menjumpai ‘Mobius Strip’. Sejenis lingkaran yang anda lihat dihasilkan oleh Friday.

Ketika kali pertama nampak imej ini, saya berasa agak teruja kerana ia mengingatkan saya dengan konsep topologi – konsep yang bersangkut paut dengan penyelidikan saya. Konsep matematik Mobius Strip dibangunkan oleh ahli matematik, Ferdinand Mobius.

Dalam bahasa mudah, konsep pengembaraan masa berasaskan Mobius Strip akan menyebabkan masa sekarang atau masa depan tidak akan berubah walaupun perubahan dilakukan di masa lalu – konsep Butterfly Effect tidak terpakai dan garis masa tidak akan berpecah (loop time travel). Lebih kurang macam filem Predestination. Apa yang diubah pada masa lepas sebenarnya telah berlaku.

Sewaktu Rhodes (War Machine) tanya pada Hulk tentang kesan pada masa kini kalau masa lepas diganggu, Hulk menafikan perkara itu terjadi. Rhodes sempat menyatakan beberapa buah filem seperti Star Trek, Terminator, Time Cop dan dan lain-lain yang menjadi hujahnya tentang kesan kembali ke masa lalu.

Hulk menafikan, “If you travel to the past, that past becomes your future and your former present becomes the past, which can’t now be changed by your new future.”

3. Apa yang dibincangkan oleh Bruce Banner dan Ancient One adalah perpecahan garis masa (timeline splitting) seperti yang saya sebutkan tadi. “The Infinity Stones create what you experience as the flow of time. Remove one of the stones and that flow splts.” – kata Ancient One sambil membentuk jalur kegelapan, menunjukkan realiti yang baru akan penuh kegelapan tanpa Infinity Stones.

Idea yang disebut oleh Ancient One ini sangat popular dan konsep ini sebenarnya dirisaukan oleh Tony. Konsep ini pertama kali diperkenal oleh Hugh Everet III dalam menafsirkan dunia kuantum – ‘Many Worlds Interpretation’.

Menurutnya, setiap kemungkinan yang berlaku dalam dunia kuantum tidak akan hilang, malah ia berlaku melalui perpecahan banyak garis masa.

Filem ini telah menggambungkan konsep dunia selari yang banyak dan konsep ‘loop time travel’.

Untuk tidak bertambah pening, sebenarnya apa yang mereka lakukan – kembali ke masa lalu – sentiasa berlaku.

Maksudnya, hal tersebut telah pun berlaku dalam filem-filem lain. Howard Stark pernah berjumpa dengan anaknya, Thor pernah berjumpa dengan ibunya, Rocket memang pernah mencuri Aether daripada Jane, dll – Ini konsep Mobius Strip (Time Loop).

Logik atau tuntutan mereka untuk mengembalikan semula Inifinity Stones di tempat asal adalah untuk mengelakkan realiti masa kini mereka berubah – konsep ‘Many Worlds Interpretation’.

Hal ini bercanggah sedikit sebenarnya. Mereka tidak kisah menganggu sebarang peristiwa di masa lalu seperti Steve Rogers bertemu dengan dirinya, atau membuatkan Stark hampir nak mati ketika jantung digitalnya diganggu. Tetapi mereka kisah dengan gangguan mengambil Inifinity Stones di masa lalu. Sebab itu ada gabungan dua konsep pengembaraan masa itu tadi.

Antara lain paling jelas mengenai konsep ‘Many Worlds Interpretation’ adalah Nebula membunuh dirinya pada masa lalu, tetapi Nebula masa kini tidak mati – Ini sama seperti Paradoks Atuk (Grandfather Paradoks). Ini menunjukkan Nebula yang mati dibunuh datang daripada garis masa yang lain, jadi kewujudan Nebula masa kini tidak terganggu.

Bagaimana pula dengan Steve Rogers kembali ke masa lalu? Kalau kita tonton, realiti masa kini tidak berubah sewaktu Roger kembali ke masa lalu untuk hidup bersama Peggy — Rogers memilih untuk hidup di masa lampau setelah memulangkangkan semula Infinity Stones. Hal ini dapat dijelaskan sebenarnya Rogers memang pernah kembali ke masa lalu – konsep Mobius Strip.

Saya berkata begini kerana pada pendapat saya Peggy pernah berkahwin dan kita tahu hal ini. Cuma Peggy tidak pernah mendedahkan siapa suaminya. Jadi, saya beranggapan Steve adalah suaminya kerana penjelasan begini lebih ‘make sense‘ untuk menjelaskan kenapa realiti masa kini tidak berubah sewaktu Steve kembali ke masa lalu untuk memulangkan Mjolnir dan Infinity Stones.

Ingat tak babak Thor pernah cuba untuk memanggir Mjolnir dalam filem Dark World? Tetapi Mjolnir tak datang. Masa ini Mjolnir telah diambil, tapi belum dipulangkan.

Pada pengamatan saya, semua filem Marvel dicipta memang khas saling berkait dan akhirnya disimpulkan dalam Endgame. Endgame dah dirancang sejak filem MCU ditayangkan. Rasanyalah. ?

Kesimpulannya, bagi saya, agak bercelaru apabila digabungkan dua konsep ini — ‘Many Worlds Interpretation’ & ‘Mobius Strip’. Sebab akan jadi tidak konsisten. MCU patut tetapkan satu bentuk model saja untuk pengembaraan masa supaya tidak berlaku banyak lubang plot.

Kalau anda pening kenapa itu dan ini, hal ini kerana MCU telah menggabungkan dua konsep pengembaraan masa yang saling bercanggah. Banyak paradoks dalam filem ini tidak selesai.


Krampus: Iblis Peneman Santa Klaus

Dalam mitos Eropah Tengah, Krampus adalah makhluk bertanduk, bertubuh separuh kambing dan !blis yang apabila tiba musim Hari Natal, tugasnya menghvkum kanan-kanak yang nakal. Perwatakannya ini bertentangan dengan St. Nicholas atau Santa Claus yang terkenal dengan memberikan hadiah kepada kanak-kanak.

Dikatakan Krampus adalah teman Santa Claus mengikut kisah dongeng dari Austria, Bavaria, Croatia, Hungary, Utara Itali, dan Slovenia. Asal-usul Krampus ini tidak diketahui namun ahli mitologi dan anthropologi berpendapat Krampus berasal dari budaya Eropah Pra-Kristian.

Masuk abad ke-17, kerajaan-kerajaan bekas jajahan empayar Habsburg meminjam watak mitos dari kisah dongeng orang Austria dengan menjadikan iblis ini sebagai teman Santa Claus dalam misi memberi hadiah pada 5 Disember setiap tahun.

Pada zaman pertengahan Eropah, Hari Natal disambut selama dua hari. Hari pertama (5 Disember) pada waktu petang hingga ke malam adalah Malam Krampus atau Krampusnacht, makhluk menakutkan dengan bertanduk kambing, berbulu hitam dan bergigi taring muncul di jalanan. Biasanya menemani Santa Claus atau berjalan seorang diri memulakan tugasnya. Cara Krampus mengajar budak nakal adalah pelbagai mengikut tradisi negara-negara Eropah namun yang popular adalah cara membawa budak nakal ke n3raka.

Caranya Krampus akan membawa bakul pergi ke setiap rumah untuk mencari mangsanya. Apabila menemui budak nakal tersebut, dia mengangkat budak itu kemudian masukkan ke dalam bakul. Ada sesetengah budaya Eropah menyatakan Krampus hanya memberikan hadiah berupa batu arang sebagai amaran bahawa jika nak hadiah Santa Claus, budak nakal itu harus berubah.

Santa Claus pula membawa tongkat emas dan seperti biasa melawat rumah dan memberikan hadiah pada 6 Disember. Inilah sambutan Hari Natal Eropah yang berbeza dengan Hari Natal di Utara Amerika yang hanya Santa Claus muncul tidak bersama teman iblisnya. Namun, watak Krampus semakin popular dalam kalangan rakyat Kristian Utara Amerika dan mereka juga sambut perayaan dengan menambahkan teman Santa Claus ke dalam mitos Krismas mereka.

Pada tahun 1932, Austria diperintah oleh rejim fasis Dollfuss di bawah parti politik Fatherland’s Front dan Christian Social Party. Rejim ini mengharamkan sambutan Hari Natal bersama tradisi Krampus. Pada 1950-an, rejim Dollfuss menyebarkan risalah bertajuk ‘Krampus Is an 3vil Man’. Tamat pemerintahan rejim fasis ini, budaya Krampus dibangkitkan semula terutamanya Bavaria. Para artis ketika itu membuat topeng kayu berupa muka Krampus secara besar-besaran.

Terima kasih kepada media Utara Amerika (terutamanya AS), budaya Krampus masih kekal dalam ingatan warga Kristian kerana usaha mereka menerbitkan bermacam-macam produksi hiburan seperti drama The League yang disiarkan pada 2012 mempunyai episod berkenaan Krampus. Tahun 2015, filem produksi Universal Pictures bertajuk Krampus diterbitkan.

RUJUKAN:

Crimmins, Peter (15 December 2011). “Horror For The Holidays: Meet The Anti-Santa”. NPR. Retrieved 25 December 2019. December

“Krampus the Christmas D*vil Is Coming to More Towns. So Where’s He From?”. National Geographic News. 22 December 2014. Retrieved 25 December 2019.

Ridenour, Al (2016). The Krampus and the Old Dark Christmas: Roots and Rebirth of the Folkloric Devl. Port Townsend, WA: Feral House. pp. 97–99.

Williams, Victoria (30 November 2016). Celebrating Life Customs around the World: From Baby Showers to Funerals [3 volumes]. ABC-CLIO.


Kenang-Kenangan Litar Batu Tiga

Negara kita amat terkenal dengan sukan permotoran seperti Formula 1, Motor GP dan sebagainya. Sukan permotoran di negara kita semestinya tertumpu di Litar Antarabangsa Sepang. Tapi, sebelum wujudnya Litar Sepang yang menjadi kebanggaan rakyat di negara ini, peminat dunia permotoran tertumpu di Litar Batu Tiga, Shah Alam. Malah,

Lokasi litar ini terletak berseberangan dengan kedudukan kilang a.r.ak yang pernah menaja sebuah kelab bolasepak teragung di dunia dan terletak di antara Stadium Shah Alam dan Lebuhraya Persekutuan. Litar Shah Alam ataupun Litar Batu Tiga direka oleh pereka dari Belanda,  John Hugenholtz dan berjaya disiapkan pada 1968. John juga merupakan pereka bagi Litar Antarabangsa Suzuka, Jepun dan Litar Suzuka masih menjadi salah satu lokasi acara Grand Prix Formula 1 hingga ke hari ini.

Kejohanan Grand Prix  Malaysia 1968 merupakan acara pertama yang berlangsung di litar ini. Hengky Indriawan, pelumba dari Indonesia merupakan juara sulung bagi acara pertama yang berlangsung. Sejak itu, Litar Shah Alam terus menjadi lokasi perlumbaan GP hinggalah pada tahun 1982.

Pada 1977, sebuah kem.al.a.ngan yang mer.a.gut n.y.awa 6 kanak kanak menyebabkan litar ini terpaksa ditutup buat sementara waktu. Setelah kejadian tersebut, pihak pengurusan telah meningkatkan taraf keselamatan litar tersebut dengan menambah pagar-pagar keselamatan yang ada.

Pada 1985, trek litar ini telah dipanjangkan dari 3.38 kilometer kepada 3.693 kilometer dan ditambah lagi satu selekoh yang dinamakan selekoh 11. Pada tahun itu juga, kejohanan antarabangsa pertama berlangsung di situ. Litar Batu Tiga telah dipilih sebagai tuan bagi Kejohanan 800 Selangor . Kejohanan ini merupakan salah satu  kejohanan 1985 World Sportscar Championship.

Di dalam acara ini, pelumba dari Belgium, Jacky Icyx telah dinobatkan sebagai pemenang. Litar ini telah menjadi medan lumba kebanyakan kelas kereta Formula pada ketika itu seperti Formula Atlantic, Formula Pacific, Formula 2 & Formula Holden. Kejohanan Kereta Formula yang terakhir berlangsung di Litar Batu Tiga ialah Kejohanan Formula Holden yang berlangsung pada 1995.

Pada tahun 1990an,  Litar Batu Tiga beralih arah menjadi tuan rumah bagi acara motorsikal. Litar Batu Tiga menjadi tuan rumah bagi Kejohanan Dunia Superbike pada tahun 1990 hinggalah 1991 dan pada 1991 hingga 1997, Litar Batu Tiga menjadi tuan rumah bagi Motor GP Malaysia sebelum berpindah ke Litar Johor pada tahun 1998.

Menariknya,  Kejohanan Motor GP pada tahun 1996, pelumba terkenal Valentino Rossi juga turut melakukan debutnya sebagai pelumba Motor GP professional di dalam kategori 125cc. Beliau mendapat tempat keenam di dalam acara tersebut . Pada tahun 1995, Litar Batu Tiga juga menjadi salah satu lokasi penggembaraan bagi filem Thunderbolt yang dilakonkan oleh Jackie Chan.

Selepas kebanyakan acara utama dipindahkan ke Johor dan selepas kewujudan Litar Antarabangsa Sepang pada 1999, Litar ini tidak lagi menjadi tuan rumah bagi acara-acara besar memandangkan Litar Sepang pada ketika itu menyediakan trek yang lebih mencabar dan lebih menarik yang menyebabkan Litar Batu Tiga terus dipandang sepi.

Pada awal 2000 an menyaksikan pertambahan penduduk di negara ini berkembang dengan pesat dan memerlukan banyak tanah untuk mendirikan rumah-rumah dan sebagainya. Oleh itu, pada tahun 2003, Litar Batu Tiga ini dijual oleh Kerajaan Negeri Selangor kepada pihak pemaju dan kini dikenali sebagai D’Kayangan.

Kini, tiada lagi sisa-sisa litar ini yang dahulunya menjadi kebanggaan buat rakyat Malaysia. Walaupun litar ini tiada lagi , litar ini tetap menjadi ingatan, khususnya buat pencinta dunia permotoran di negara ini.

RUJUKAN:

1968 Malaysian Grand Prix: Motorsport Database. Motorsport Database – Motor Sport Magazine. (2021, May 21). https://www.motorsportmagazine.com/database/races/1968-malaysian-grand-prix/.

Once Upon A Time: Batu Tiga Speedway Circuit #BlogPost. Car Throttle. (n.d.). https://www.carthrottle.com/post/wmppvg8/.


Khasiatnya Kulit Pisang

Bila kita berbicara tentang pisang, kita bercakap tentang buah yang paling banyak dimakan di dunia. Pisang mempunyai nama-nama tertentu di sesetengah tempat di dunia seperti kela (Bahasa Hindi), arati pandu (Telugu) dan ethapazham (Malayalam). Dari segi nilai kewangan mengikut tanaman makanan dunia, pisang diletakkan pada kedudukan keempat. Selain kaya dengan vitamin dan mineral, pisang turut menyimpan rahsia tersendiri pada kulitnya. Siapa sangka kulit pisang turut mempunyai manfaat tersendiri.

KELEBIHAN KULIT PISANG

1. Boleh memutihkan gigi. Sapukan kulit pisang dekat gigi seminit setiap hari dalam seminggu sebelum menggosok gigi. Anda pasti suka mendapat gigi yang lebih putih dan berseri sekaligus menjadikan penampilan anda lebih menarik dan mengukuhkan lagi keyakinan diri anda bila berada di khalayak.

2. Menghapuskan jerawat. Kulit pisang mengandungi vitamin dan mineral untuk mengurangkan kegatalan dan bengkak pada kulit. Selain itu, ia membantu proses menegangkan kulit. Caranya, sapukan kulit pisang pada kulit muka setiap malam dan kulit muka akan kelihatan lebih bersih dan berseri.

3. Membuang selumbar yang menyakitkan. Caranya, sapukan kulit pisang pada bahagian tubuh badan yang terkena selumbar tersebut. Kulit pisang mengandungi enzim yang boleh mengeluarkan selumbar yang terperangkap dalam badan dan mempercepatkan proses penyembuhan luka pada bahagian yang terkena.

4. Ubat sakit kepala. Caranya, letakkan beberapa kulit pisang dalam peti sejuk. Ambil kulit pisang yang telah disejukkan dan letakkan di bahagian dahi.

5. Ubat gigitan serangga. Caranya, ambil kulit pisang dan sapu pada bahagian badan yang terkena gigitan serangga. Ini membantu menghilangkan kegatalan pada bahagian tersebut.

6. Bahan penggilap. Jika nakkan barangan perak, barangan kulit atau kasut kembali berkilat, ambil kulit pisang dan sapu pada salah satu benda yang disebut. Ia akan kembali berkilat dengan cepat.

7. Pelindung sinaran ultra ungu (UV ray). Caranya, tinggalkan seketika kulit pisang di bawah cahaya matahari. Selepas itu, sapu kulit pisang tersebut pada mata anda. Selain melindungi mata dari sinaran ultra ungu, ia turut mengurangkan risiko penyakit katarak.

8. Makanan. Ya, kulit pisang boleh dimakan begitu saja tetapi rasanya tidak akan menyelerakan. Tunggu ia masak sedikit kerana ketika itu, rasanya sedikit manis, senang dikunyah dan kulitnya lebih nipis. Sesetengah orang lebih suka merebus kulit pisang selama 10 minit sebelum dikisar untuk dijadikan jus atau dicampur dengan buah-buahan lain. Resepi masakan Asia menggunakan kulit pisang untuk melembutkan daging atau menjadikan ayam lebih berjus. Kulit pisang boleh dimasak dengan isinya atau digoreng biasa. Sedikit ingatan bagi yang mahu mencuba, sekiranya membeli pisang yang ditanam secara komersial, bersihkan kulit pisang terlebih dahulu dengan air sebelum digunakan dalam masakan atau dimakan begitu saja.

9. Membuang kutil. Kulit pisang boleh membantu menghilangkan kutil dan mengelakkan pertumbuhan baru kutil. Caranya, ambil kulit pisang dan sapu pada bahagian yang terkena atau letak pada bahagian tersebut semalaman.

10. Pelega kesakitan. Sekiranya merasa sakit pada bahagian tertentu, ambil kulit pisang dan letak pada bahagian yang sakit itu. Biarkan ia selama 30 minit sehinggalah sakit tersebut hilang. Jika mahukan ia jadi lebih berkesan, campurkan kulit pisang dengan minyak sayuran dan ikut proses sama.

11. Baja pokok. Caranya:

i. rendam kulit pisang selama sehari atau dua hari. Kemudian gunakan air rendaman tersebut untuk menyiram tanaman anda.

ii. potong kulit pisang jadi bahagian-bahagian lebih kecil dan tanam dalam tanah tanaman anda. Potongan kecil ini membantu cacing dan mikroorganisme untuk memecahkan ia bagi melepaskan nutrien kulit tersebut pada tanaman yang ditanam.

iii. potong kulit pisang jadi bahagian-bahagian kecil dan keringkan kulit pisang selama sehari atau dua hari di bawah cahaya matahari atau ketuhar mikro sehingga ia jadi seperti kerepek. Taburkan kepingan-kepingan ini pada tanaman dan siram.

TIPS PENTING:

a) Gunakan kulit pisang segar untuk dapat kesan yang efektif.

b) Jangan simpan lama pisang yang telah dikupas kulitnya. Gunakan pisang tersebut dengan segera selepas kulitnya dikupas. Begitu juga dengan kulit pisang, ia juga harus digunakan dengan segera.

c) Simpan pisang di tempat yang kering dan sejuk serta jauhkan ia dari haba atau cahaya matahari.

d) Jangan simpan kulit pisang dalam peti sejuk kecuali jika mahu disejukkan dan digunakan untuk dijadikan ubat pening kepala atau sebagai baja pokok.

e) Jangan buang kulit pisang merata-rata. Buang di tempat yang disediakan atau gunakan untuk tujuan lebih baik.

SUMBER

1. Young, Sarah. (2017). The Independent. TEETH WHITENING, ACNE & SPLINTERS: SEVEN SURPRISING WAYS TO USE A BANANA PEEL. http://www.independent.co.uk/life-style/banana-peel-uses-teeth-whitening-acne-splinters-headaches-list-wise-bread-a7998936.html

2. Gibson, Anne. (2016). The Micro Gardener. DIY Fertilisers – How to Use Banana Peels. https://themicrogardener.com/diy-fertilisers-how-to-use-banana-peels/

3. Bhagat, Jayshree. (2017). Style Craze. 10 Amazing Benefits of Banana Peels. http://www.stylecraze.com/articles/amazing-benefits-of-banana-peels/#gref

4. Orwig, Jessica. (2015). Business Insider. People around the world are eating banana peels because they know something that Westerners do not. http://www.businessinsider.my/benefits-of-eating-banana-peels-2015-9/?r=US&IR=T

5. Bond, Owen. (2017). Live Strong. What Are the Benefits of Eating Banana Peels? https://www.livestrong.com/article/457082-what-are-the-benefits-of-eating-banana-peels/


John McCain: Kematangan Berpolitik Yang Patut Dikenang

John McCain baru saja meninggal dunia pada beberapa hari lepas. Bagi yang tak kenal beliau, McCain merupakan bekas calon Pilihanraya Presiden US pada tahun 2008 yang tewas kepada Barack Obama.

Yang menjadi tumpuan media ialah reaksi Donald Trump. McCain merupakan seteru utama Trump sejak Trump memegang jawatan Presiden. Mereka bergaduh dalam isu berkaitan dengan Syria dan Rusia. McCain nak Trump lebih agresif dengan Putin dan Assad, Trump tak nak, maka McCain nak siasat Trump atas tuduhan “bersubahat dengan Rusia”.

Sampai satu tahap Trump menyumpah McCain di depan penyokongnya: “orang tu nak mati dah pun” (McCain diagnosed ada kanser otak sejak tahun 2017). Dan McCain pun balas: “nanti aku mati aku tak nak Trump hadir pengebumian aku”. Fuh memang gaduh besar punya.

Jadi boleh nampak kenapa Trump sekadar bagi ucapan takziah yang biasa-biasa saja kat Twitter. Pernyataan rasmi dari White House pun tak ada. Trump pun tidak akan menghadiri majlis pengebumian McCain.

Yang menariknya, Obama yang pernah melawan McCain dalam PilPres 2008 akan menghadiri pengebumian McCain dan membacakan eulogi (orang kita anggap macam talkin, tapi ia lebih kepada kata-kata pujian untuk mengingati jasa mendiang). Selepas mendengar berita kematian McCain, Obama keluarkan pernyataan yang penuh rasa hormat:

“John McCain and I were members of different generations, came from completely different backgrounds, and competed at the highest level of politics, But … we saw our political battles, even, as a privilege, something noble, an opportunity to serve as stewards of those high ideals at home, and to advance them around the world.”

Kenapa Obama yang pernah merebut jawatan tertinggi dengan McCain tidak bermusuhan dengan McCain sepertimana Trump memusuhi McCain? Ada cerita di sebaliknya:

Sebulan sebelum PilPres 2008, dalam satu sesi Townhall di Minnesota, ada seorang mak cik bertanyakan McCain satu soalan:

“I can’t trust Obama. I have read about him, and he’s not, um, he’s an Arab.” (Betul kah Obama tu orang Arab, saya dengar macam-macam cerita pasal dia)

Kalau nak tahu, waktu Obama bertanding dulu, beliau menghadapi pelbagai tuduhan yang menuduhnya “bukan kelahiran US”, “sebenarnya Obama tu orang Arab yang beragama Islam”, versi yang lagi mengarut pun ada: “Obama tu sebenarnya samaran kepada Osama bin Laden”.

Yang memulakan kempen fitnah ialah penyokong Hillary Clinton yang berebut dengan Obama untuk menjadi calon presiden mewakili Parti Demokrat. Selepas Clinton kalah, sesetengah penyokong Parti Republikan pun mula memainkan isu yang sama untuk meraih undi bagi McCain.

Tapi apa yang McCain jawab agak di luar jangkaan:

“No, ma’m, he’s a decent family man and citizen that just I just happen to have disagreements with on fundamental issues, and that’s what the campaign’s all about. He’s not.” (Bukan, beliau bukan Arab. Beliau hanyalah seorang rakyat US macam puan macam saya. Cuma beliau berbeza pendapat dengan saya dalam beberapa isu, jangan percaya fitnah di luar sana)

Dalam iklim politik Amerika ketika 2008, sebenarnya tak berbaloi pun untuk defend Obama. Sejumlah besar penyokong Parti Republikan masih ada sentimen terhadap orang kulit hitam, orang Arab dan orang Islam. Sebenarnya McCain boleh je nak mainkan isu kaum dan persepsi. Malah ramai yang kecewa apabila McCain mempertahankan Obama.

Lagi pun, fitnah-memfitnah dalam sejarah PilPres US ni benda biasa. Gara-gara kempen PilPres 1800 yang penuh dengan fitnah, John Adams dan Thomas Jefferson pernah gaduh sampai tak nak bercakap selama 26 tahun sesama mereka sehingga mereka meninggal dunia, walaupun mereka rakan seperjuangan dalam Perang Kemerdekaan US. Hillary Clinton yang satu parti dengan Obama pun main fitnah.

Tapi McCain tak nak ikut budaya fitnah-memfitnah waktu tu, dan hanya bertumpu kepada isu. Meskipun kalah, McCain telah memenangi respect daripada Obama sendiri. PilPres 2008 boleh dikatakan PilPres yang paling “civilized” dan “gentleman” dalam sejarah US. Alangkah bezanya kalau calon Republikan waktu tu bukan McCain tapi orang lain.

McCain masih mempraktikkan konsep-konsep “gravitas” dan “dignitas” yang merupakan penanda sifat “gentleman” dalam tradisi politik Barat. Dekat calon Republikan yang seterusnya yakni Mitt Romney dan Trump tidak lagi nampak sifat “gravitas” dan “dignitas” ni sebab mereka lebih bersifat orang bisnes yang oportunis. Kita pun ada tradisi “budiman” yang semakin dilupai oleh masyarakat.

Ketepikan pasal pendirian politiknya, keperibadian dan prinsip McCain seharusnya menjadi tauladan kita. Berpolitik macam mana pun, jangan membiarkan politik membunuh karakter dan jati diri kita sendiri.

Politics shouldn’t make you lose your humanity.

https://www.youtube.com/watch?v=JIjenjANqAk – video John McCain mempertahankan Obama


Festival Hudoq Pekayang Borneo

Tarian Hudoq merupakan sebahagian daripada warisan tradisi etnik Dayak Mahakam Ulu yang menetap di Kalimantan Timur. Festival Hudoq Pekayang disambut secara meriah dan merupakan satu upacara sambutan yang wajib diadakan setiap tahun.

Namun berbeza dengan pesta Kaamatan dan Gawai Dayak yang lazim disambut sebagai tanda kesyukuran berakhirnya musim menuai padi. Sambutan ataupun Festival Hudoq Pekayang ini diadakan sebaik sahaja kerja-kerja penanaman padi selesai, dengan harapan tanaman padi pada tahun itu akan mengeluarkan hasil yang melimpah-ruah dan dijauhkan daripada sebarang kejadian yang akan menjejaskan hasil pertanian mereka seperti serangan makhluk perosak, penyakit tanaman dan sebagainya.

Tarian hudoq kebiasaannya akan memakan masa selama 1 bahkan sehingga ke 5 jam untuk disempurnakan. Watak-watak yang dilakonkan dalam persembahan Hudoq ini lazim ditonjolkan mewakili sisi 13 makhluk perosak seperti tikus dan gagak.

Juga watak manusia yang akan mengusir watak-watak makhluk perosak ini daripada menganggu tanaman padi mereka di akhir persembahan. “Pakaian” berumbai yang dikenakan para penari lazimnya diperbuat daripada kulit pokok pisang, daun pisang atau daun kelapa dan sebagainya. Selain itu para penari juga akan mengenakan hiasan bulu burung pada kepala.

Menurut Ari Wibowo, Pengelola Komuniti WWF Kutai Barat, Kalimantan Timur yang turut bernaung di bawah projek Heart of Borneo yang menghubungkan Sabah, Sarawak, Brunei dan Kalimantan. Hudoq adalah manifestasi kepada semangat ataupun dewa yang dikenali sebagai Hunyang Tenangan. Festival Hudoq Pekayang juga turut “meraikan” peranan roh nenek moyang dalam kehidupan seharian masyarakat Dayak Mahakam Ulu.

Hunyang Tenangan merupakan semangat padi yang telah diutuskan oleh Ine Ayak, Sang Penguasa Apo Lagaan iaitu kayangan ataupun syurga bagi masyarakat Dayak Mahakam Ulu.

Kesudian semangat ini untuk hadir ke bumi dianggap sebagai jawapan yang ditunggu-tunggu daripada doa para petani yang sedang menjalankan “ritual” menugal, iaitu satu “upacara” memaklumkan roh para nenek moyang dan dewa-dewa masyarakat Dayak selain Hunyang Tenangan bahawa mereka sedang bersiap-siap untuk menanam padi, jagung, tebu atau apa sahaja bentuk tanaman di sawah bendang dan tanah masing-masing.

Bagi memohon restu daripada para dewa ataupun semangat serta roh para leluhur, ritual menugal sahaja tidak mencukupi. Sebaliknya ia mesti disertakan dengan tarian Hudoq yang telah diwarisi secara turun-temurun dari satu generasi ke generasi seterusnya.

Masyarakat Dayak Mahakam Ulu yang mendiami kampung Long Lunuk, Long Pahangai dan kampung-kampung sekitarnya yang termasuk ke dalam projek “Heart of Borneo” di Wilayah Kalimantan Timur akan bersama-sama berkumpul bagi menyambut festival Hudoq Pekayang ini.

Sebanyak 11 buah kampung akan terlibat sepanjang festival berlangsung. Hudoq bermaksud topeng sementara pekayang bermaksud saling kunjung-mengunjungi. Setiap kampung akan dipilih secara bergilir-gilir sebagai tuan rumah setiap tahun.

Setiap kediaman penduduk yang masih berpegang kepada kepercayaan lama ini kebiasaannya akan memiliki hudoq bagi meraikan kunjungan kumpulan yang mengadakan ritual hudoq pekayang.

Pada sisi yang lain mengikut mitos penduduk setempat, hudoq pada asalnya adalah semangat yang telah diciptakan selain manusia yang dikenali sebagai “Tok Jeliwan Tok Hudoq. Jeliwan bermaksud ular tedung sementara Tok membawa maksud semangat.

Disebabkan rupa mereka yang berbeza atau jauh lebih mulia dan tidak ingin mengejutkan penduduk di bumi, makanya penari yang memakai hudoq ini akan bertindak sebagai perantara di antara kayangan dan bumi apabila para dewa atau semangat ini turun berjumpa penduduk sepanjang upacara berlangsung.

Masyarakat Dayak yang mendiami Mahakam Ulu meyakini bahawa semangat-semangat yang mendatangi mereka berasal dari air, bawah tanah, awan dan sebagainya dan akan membawa “restu” dalam bentuk yang berbeza sama ada itu berupa tanaman padi yang subur, haiwan buruan yang mudah diperolehi dan sebagainya.

Sambutan bagi tahun 2018 jatuh pada tanggal 14 dan 16 Oktober. Dianggarkan seramai 400 peserta tarian hudoq menyertai festival Hudoq Pekayang pada tahun berkenaan. Pelbagai acara menarik diadakan sepanjang festival berlangsung bagi menambahkan kemeriahan suasana.

PENUTUP

Kesenian topeng adalah sebahagian daripada seni yang membentuk identiti sebahagian etnik di nusantara bahkan dunia. Orang Asli Mah Meri, Orang Ulu Sarawak, Iban dan sebagainya antara contoh kelompok masyarakat yang masih mengamalkan tradisi topeng ini untuk tujuan ritual keagamaan di Malaysia.

Kesenian topeng ini bukan sahaja memaparkan mutu kehalusan kraftangan yang menjadi kebanggaan etnik berkenaan, sebaliknya ia juga turut memuatkan bentuk falsafah kehidupan awal masyarakat nusantara yang sangat akrab dan menjunjung tinggi elemen-elemen alam di sekeliling mereka.

Festival sebegini menurut saya sangat baik sebagai salah satu cara menarik kedatangan pelancong di samping memperkenalkan identiti masyarakat pribumi Borneo yang pelbagai kepada masyarakat luar.

RUJUKAN:

1.https://www.wwf.or.id/?68763%2FHudoq-the-ancestral-dance-from-Mahakam-Ulu(Hudoq, the ancestral dance from Mahakam Ulu, Ari Wibowo, WWF Indonesia, 2018)

2.https://budaya-indonesia.org/Tari-Hudoq-Suku-Dayak-Bahau(Tari Hudoq Suku Dayak Bahau, Sahli Al-Banjari, Budaya Indonesia, 2018)


Penembak Hendap Paling Berbahaya Dalam Sejarah

1. THOMAS PLUNKET

Pada tahun 1809, tahun tersebut merupakan sebahagian daripada dekad kempen perang Napoleon Bonaparte di Eropah. Dalam satu pertempuran di Cacabelos, seorang askar dari Rejimen Raifal Ke-95 British bernama Thomas Plunket melakukan sesuatu yang tidak disangka-sangka iaitu menembak mati Briged Jeneral Auguste-Marie-Francois Colbert dari jarak 600 meter dengan menggunakan raifal Baker. Mengapa ia dianggap sesuatu yang mengejutkan? Raifal Baker dikenali sebagai senjata yang tidak boleh diharap dari segi jarak tembakan. Untuk mengelak tanggapan Colbert mati akibat tembakan nasib saja, Plunket menembak mati seorang mejar tentera Perancis yang cuba membantu Colbert. Pembunuhan briged jeneral Perancis itu mencetuskan situasi huru-hara dalam kalangan tentera Perancis dan membolehkan pihak British berundur dengan kekuatan mereka tidak terjejas sama sekali.

2. ROZA SHANINA

Dianggap antara penembak hendap wanita paling berbahaya dalam kalangan anggota Red Army. Shanina menyertai tentera Soviet selepas abangnya terbunuh semasa mempertahankan Leningrad (St. Petersburg moden) yang ketika itu dikepung tentera Wehrmacht sebagai sebahagian daripada objektif Operasi Barbarossa. Kemahiran menembaknya menjadikan Shanina sebagai antara penembak terbaik dalam unitnya mengatasi tentera lain yang lebih berpengalaman. Walaupun tidak berkhidmat lama bersama Red Army, beliau berjaya membunuh 59 anggota tentera Nazi Jerman. Shanina kemudiannya terbunuh akibat terkena peluru artileri semasa kempen tentera Soviet di Prussia Timur pada Januari 1945.

3. CARLOS HATHCOCK

Semasa Perang Vietnam, seorang penembak hendap Amerika Syarikat menempa namanya dalam sejarah dan menjadi legenda dalam kalangan penembak hendap. Carlos Hathcock amat digeruni Tentera Vietnam Utara (NVA) dan Vietcong kerana berjaya membunuh lebih 90 orang (angka rasmi) atau 400 orang (angka tidak rasmi) tentera musuh. Mereka amat takut dengan beliau sehinggakan sanggup menawarkan $30,000 kepada sesiapa yang dapat membunuh Hathcock dan menghantar beberapa unit dengan tujuan menghapuskannya tetapi gagal. Beliau juga dikenali kerana memegang rekod tembakan membunuh paling jauh di dunia pada jarak 2,500 kaki dan rekod tersebut bertahan sehingga tahun 2002. Selain dikenali dengan ketepatan menembak, Hathcock juga seorang yang berani kerana sanggup membantu krew kereta kebal yang terperangkap selepas kereta kebal mereka terlanggar periuk api kereta kebal.

4. ADELBERT WALDRON

Selain Hathcock, NVA dan Vietcong juga amat takut dengan Adelbert Waldron. Waldron yang pernah berkhidmat dengan Tentera Laut Amerika Syarikat sebelum menyertai Tentera Darat Amerika Syarikat menjadi mimpi ngeri kepada pihak musuh menerusi pembunuhan 109 tentera musuh dalam tempoh lapan bulan. Malah, semasa beliau ditugaskan menjadi penembak bot PBR yang meronda Delta Mekong, Waldron pernah menembak mati tentera musuh dari bot bergerak dengan jarak 900 kaki. Selepas kembali ke Amerika Syarikat, beliau berkhidmat sebagai pengajar penembak hendap di Fort Bening, Georgia tetapi memutuskan untuk meninggalkan tentera pada tahun 1970.

5. ZHANG TAOFANG

Semasa Perang Korea, semua sedia maklum pembabitan kuasa-kuasa besar ketika itu seperti Amerika Syarikat, China dan Kesatuan Soviet. Tetapi dalam kes China dan Kesatuan Soviet, pembabitan mereka perlu dirahsiakan bagi mengelak situasi perang yang berlarutan di Semenanjung Korea menjadi lebih buruk. Namun, itu tidak menghalang China membekalkan tentera yang diperlukan Korea Utara dalam kempen tersebut. Salah satu tentera yang mengukir namanya dalam sejarah ialah Zhang Taofang dengan rekod pembunuhan 214 tentera musuh. Tetapi tidak ramai tahu sebelum dihantar ke Semenanjung Korea, Taofang langsung tidak mempunyai sebarang latihan dalam menembak hendap dan kebanyakan tembakannya tersasar sehingga disedari pihak musuh. Tetapi penembak ini cepat belajar dan dalam tempoh 32 hari berjaya membunuh 214 tentera musuh dengan senapang Mosin-Nagant dengan purata 6.7 pembunuhan sehari.

6. VASILI ZAYTSEV

Bagi yang pernah menonton filem Enemy at the Gates, pasti sedia maklum lakonan Jude Law sebagai Zaytsev. Walaupun filem tersebut tidaklah sepopular filem-filem Perang Dunia Kedua lain, ia sudah cukup memperlihatkan reputasi Zaytsev sebagai antara penembak hendap Soviet yang digeruni pihak Wehrmacht. Sebelum turun di Stalingrad sebagai penembak tepat, beliau sebenarnya bekerja sebagai seorang kerani tentera. Selepas mengetahui situasi yang melanda Stalingrad yang diancam tentera Wehrmacht pimpinan Field Marshal Friedrich Paulus, Zaytsev menawarkan diri berkhidmat di situ di bawah panji Rejimen Raifal Ke-1047. Antara Oktober 1942 hingga Januari 1943, beliau berjaya menembak mati 242 tentera Nazi. Pihak Wehrmacht cuba melancarkan kempen serangan balas tetapi tidaklah seagresif seperti yang dipaparkan dalam filem berkenaan.

7. CHRIS KYLE

Chris Kyle boleh dianggap legenda dan setaraf dengan kehebatan Hathcock semasa di Vietnam. Bekas anggota pasukan khas Tentera Laut SEAL ini terlibat dalam banyak kempen semasa Perang Iraq dan membunuh lebih 150 orang (angka rasmi Jabatan Pertahanan Amerika Syarikat) atau 255 orang pihak musuh.

Salah satu tembakan Kyle yang dikenali ialah tembakan yang membunuh seorang pemberontak yang bersenjatakan pelancar roket ke atas konvoi tentera dari jarak 2,100 kaki. Reputasinya sudah cukup menakutkan militan Iraq sehinggakan mereka bersedia membayar wang ganjaran antara $20,000 hingga $80,000 kepada sesiapa yang berjaya membunuhnya. Dan bagi membolehkan sesiapa mengenalinya, mereka turut meletakkan gambar tatu salib pada lengannya sebagai tanda pengenalan Kyle.

Beliau meninggalkan US Navy pada tahun 2009 dan mempunyai karier sebagai ahli perniagaan. Kyle turut menghasilkan autobiografi bertajuk American Sniper terbitan HarperCollins pada tahun 2012. Buku tersebut kemudian diadaptasi dalam bentuk filem American Sniper yang diarahkan Clint Eastwood dengan Bradley Cooper memainkan peranan sebagai Kyle. Bekas penembak tepat SEAL ini dibunuh bersama rakannya Chad Littlefield di sebuah lapang sasar di Erath County, Texas oleh veteran Kor Marin Eddie Ray Routh.

8. LYUDMILA PAVLICHENKO

Sejak kecil lagi, bakat Lyudmila Pavlichenko sebagai penembak sudah terserlah. Pada usia 14 tahun selepas mendengar anak lelaki jirannya bercakap besar tentang kemampuan menembaknya, beliau mahu membuktikan wanita seperti dirinya juga mahir menembak. Ini mendorongnya menyertai OSOAVIAKhIM, sebuah pertubuhan sukan separa tentera yang melatih anak-anak muda kemahiran senjata dan etika.

Selepas Adolf Hitler memutuskan untuk melanggar Perjanjian Molotov-Ribbentropp dan menggerakkan Operasi Barbarossa, Pavlichenko turut bersedia mengangkat senjata untuk melindungi Motherland dari ancaman perang kilat Wehrmacht. Namun penyertaan awalnya dalam tentera dinafikan atas alasan jantina. Ini kerana mereka mahu beliau menjadi jururawat dan menggelakkan hasratnya yang mahu menggunakan raifal dan melawan tentera Nazi Jerman. Tetapi selepas membuktikan keupayaannya membunuh dua warga Romania yang disyaki tali barut Nazi di lapang sasar dari jarak jauh, itu sudah cukup menyakinkan pegawai atasannya meletakkannya dalam Divisyen Raifal Ke-25 Chapayev.

Bila Pavlichenko dihantar ke Greece dan Moldova, seperti dijangka ramai tentera Nazi Jerman tumbang di tangan beliau. Dalam tempoh 75 hari saja, beliau berjaya membunuh 187 orang tentera Wehrmacht. Tetapi namanya menjadi sebutan dalam kalangan tentera Soviet semasa Pertempuran Sevastopol. Pihak Soviet memberinya satu tugas sukar iaitu membunuh penembak-penembak tepat Wehrmacht yang dihantar ke medan Sevastopol. Walaupun sesetengah lawannya itu bukan calang-calang dan dianggap penembak elit dalam kalangan tentera Wehrmacht, itu tidak menghalang Pavlichenko membunuh 36 penembak tepat musuh. Pihak Nazi Jerman yang terdesak bersedia menawarkannya gula-gula dan keselesaan sekiranya beliau berpaling tadah dan menyertai mereka.

Angka rasmi pembunuhan Pavlichenko ialah 309 tentera musuh. Selepas tidak bertugas di perbatasan, beliau menjadi pengajar penembak tepat bagi generasi baru penembak tepat Soviet. Malah, Pavlichenko juga merupakan tentera Soviet pertama yang diberi penghormatan melawat Rumah Putih dan bertemu dengan Presiden Franklin Delano Roosevelt dan isterinya Eleanor Roosevelt. Selepas tamat perang, beliau menamatkan pengajian dan bekerja sebagai seorang sejarawan.

9. FRANCIS PEGAHMAGABOW

Siapa sangka anak jati Ontario, Kanada berdarah Orang Asli Amerika ini merupakan penembak yang digeruni tentera Jerman semasa Perang Dunia Pertama. Francis Pegahmagabow dikatakan bertanggungjawab membunuh lebih 380 tentera Jerman dan menawan 300 tentera musuh. Dan beliau juga dikenali dengan keberaniannya mendapatkan bekalan peluru untuk unitnya dalam keadaan diserang bertubi-tubi pihak musuh. Peristiwa tersebut merupakan sebahagian daripada Kempen Serangan 100 Hari pihak Bersekutu untuk memaksa tentera Jerman berundur. Pegahmagabow mendapat banyak penghargaan atas jasanya semasa perang tersebut termasuk Bintang 1914-1915, Pingat Perang British dan Pingat Kejayaan.

10. FYODOR OKHLOPKOV

Sebelum dikenali sebagai penembak tepat dan menjadi mimpi ngeri tentera Wehrmacht, Fyodor Okhlopkov pada mulanya berkhidmat sebagai operator mesingan. Tetapi semua itu berubah selepas abang/adiknya terbunuh dalam satu pertempuran dan ini mendorong beliau menjadi penembak hendap. Sepanjang tempoh perkhidmatannya bersama tentera Soviet, Okhlopkov membunuh lebih 400 tentera musuh. Tetapi disebabkan latar belakangnya sebagai orang asli Yakut, jasanya kepada Kesatuan Soviet hanya diiktiraf 20 tahun kemudian. Okhlopkov diberi gelaran Wira Kesatuan Soviet pada tahun 1965 dan turut mendapat penghargaan Order of Lenin. Kesatuan Soviet turut menamakan sebuah kapal kargo sempena namanya pada tahun 1974.

11. IVAN SIDORENKO

Seperti mana Taofang semasa Perang Korea, Ivan Sidorenko melatihnya dirinya menembak tepat dan menjadi mimpi ngeri tentera Wehrmacht semasa Pertempuran Moscow. Kehebatan beliau menarik perhatian kepimpinan tentera Soviet dan mahukan Sidorenko melatih tentera lain bagi menambah kekuatan Soviet di barisan hadapan. Untuk mendapatkan penembak tepat yang dimahukan Motherland, Sidorenko memilih penembak berdasarkan tiga kriteria iaitu tahap penglihatan, pengetahuan tentang senjata api dan ketahanan semasa di medan perang.

Bila kehebatan beliau diketahui pihak Nazi Jerman, mereka menghantar penembak hendap mereka sendiri untuk membunuh Sidorenko dan menghapuskan ancaman terbaru yang dihadapi jentera Wehrmacht. Walaupun kebanyakan masanya diperuntukkan untuk mengajar, adakalanya beliau turut turun ke medan perang dan membantu operasi Red Army. Salah satu kejayaannya ialah memusnahkan sebuah kereta kebal dan tiga buah traktor dengan peluru berapi. Selepas tercedera semasa kempen di Estonia pada tahun 1944, Sidorenko terpaksa berada di hospital sehingga tamat perang. Bagaimanapun, itu tidak menghalang Moscow menganugerahkan gelaran Wira Kesatuan Soviet tahun yang sama. Berdasarkan statistik, Sidorenko membunuh lebih 500 orang dengan menggunakan raifal Mosin-Nagant.

12. MATTHAUS HETZENAUER

Salah seorang penembak hendap elit Wehrmacht ialah Matthaus Hetzenauer. Hetzenauer yang datang dari keluarga yang terkenal dengan tradisi tentera dan memburu menjadi mimpi ngeri kepada tentera Soviet semasa di Medan Timur. Walaupun didraf dalam tentera pada usia 17 tahun, ia langsung tidak menggentarkannya. Beliau bertanggungjawab membunuh lebih 300 tentera Soviet dan memegang rekod tembakan membunuh paling jauh dalam sejarah Wehrmacht pada jarak 1,200 kaki. Namun nasibnya tidak baik apabila ditawan oleh tentera Soviet dan dipenjarakan dalam kem mereka selama lima tahun. Selepas itu, Hetzenauer dibebaskan dan kembali ke Austria untuk menjalani kehidupan biasa. Beliau meninggal dunia pada tahun 2004.

13. SIMO HAYHA

Tidak sah sekiranya nama penembak tepat Finland ini tidak tersenarai dalam senarai ini. Simo Hayha amat ditakuti tentera Soviet semasa Perang Musim Sejuk membabitkan Soviet dan Finland sehinggakan mereka menggelarnya The White Death. Dengan kemahirannya sebagai pemburu, maka tidak hairanlah satu persatu askar Soviet tumbang di tangan Hayha. Pihak Soviet yang terdesak menggunakan serangan mortar dan artileri tetapi kebanyakan serangan mereka tidak mengenai sasaran. Sebaliknya, sasaran mereka itu berjaya melepaskan diri tanpa sebarang kecederaan parah. Malah Hayha juga sentiasa merancang helah terbaru bagi memerangkap mana-mana tentera Soviet yang berada dalam zon sasarannya.

Salah satu kejayaannya yang diingati ialah 39 askar Soviet mati ditembak Hayha pada 21 Disember 1939. Akhbar tempatan yang melaporkan berita tersebut meletakkan tajuk ‘Hadiah Krismas Simo Hayha Kepada Finland’. Apa yang dilakukan Hayha dilihat menyumbang kepada usaha Finland mempertahankan kedaulatannya selepas mengisytiharkan kemerdekaanya dari Soviet dan secara tidak langsung, memberi keyakinan kepada Hitler meneruskan agenda Operasi Barbarossa. Sepanjang khidmatnya bersama tentera Finland, beliau berjaya membunuh lebih 500 tentera musuh.

SUMBER

1. Saksena, Abhishek. (2017). India Times. 14 Of The World’s Deadliest Snipers. https://www.indiatimes.com/culture/who-we-are/14-of-the-world-s-deadliest-snipers-248066.html


Menang Hadiah Nobel Kerana Jangkitkan Orang Dengan Malaria?

Setiap tahun, pemenang Hadiah Nobel diraikan atas pencapaian mereka dalam pelbagai disiplin. Tetapi bagi seorang pemenang Hadiah Nobel ini, beliau mendapatnya kerana menjangkitkan orang dengan malaria!

Tetapi itulah sebab yang diberi jawatankuasa anugerah semasa menganugerahkan Hadiah Nobel Perubatan 1927 kepada pakar psikiatri  Julius Wagner-Jauregg. Beliau merupakan seorang daripada dua pakar psikiatri yang menggondol hadiah berprestij itu. Lebih 73 tahun selepas itu, Profesor Eric Kandel menggondol anugerah sama atas hasil kerjanya berkenaan asas fisiologi simpanan memori dalam neuron.

Jadi, apa yang mendorong Wagner-Jauregg sanggup bereksperimen dengan penyakit berjangkit itu? Semua ini terjadi menerusi pemerhatian pesakit-pesakit lumpuh yang dirawat di Klinik Neuro-Psikiatri, Universiti Graz, Austria. Beliau mendapati pesakit-pesakit ini menunjukkan pemulihan menakjubkan selepas mereka mengalami demam.

Lantas, Wagner-Jauregg mula bereksperimen terhadap para pesakitnya atas kapasiti sebagai profesor psikiatri di Universiti Graz dan pengarah klinik berkenaan. Ini kerana beliau berharap sekiranya ia boleh mengurangkan simptom mental pesakit lumpuh, maka ia juga berguna untuk merawat pesakit yang menderita penyakit-penyakit lain.

Kepercayaan bahawa demam mampu mengurangkan atau menghapuskan terus simptom penyakit mental telah lama wujud sejak berabad-abad lamanya. Tetapi ia tidak pernah dibuktikan secara saintifik. Selepas menguji beberapa cara untuk membuatkan pesakitnya demam, Wagner-Jauregg berpaling kepada malaria sebagai kaedah yang paling berkesan.

Mungkin bagi sesetengah orang, malaria merupakan penyakit biasa. Tetapi ia berpotensi membawa maut dengan kadar kematian pesakit antara tiga hingga 20%. Bagi Wagner-Jauregg, ia satu pertaruhan yang berisiko tetapi berbaloi bagi menyelamatkan pesakit sifilis yang menderita kelumpuhan.

Kebanyakan pesakit lumpuh dalam eksperimen ini ialah pesakit sifilis tahap akhir. Kelumpuhan terjadi apabila jangkitan penyakit yang tersebar melalui hubungan seks (STD) ini menyerang otak pesakit. Ini mengakibatkan pesakit merasa letih sebelum menjadi lumpuh – akhirnya membawa kepada kematian.

Atas sebab itu, Wagner-Jauregg melihat sekiranya mereka mengalami malaria, ia boleh dirawat dengan kuinina. Ia jauh lebih baik daripada melihat mereka mengalami kemerosotan dari segi fizikal sebelum menghembuskan nafas terakhir.

Dalam tempoh setahun, pesakit yang dijangkiti malaria mula menunjukkan tindak balas positif dari segi pemulihan. Kejayaan rawatan radikal dan gila Wagner-Jauregg ini mendorong pakar-pakar perubatan ketika itu menggunakan cara sama untuk menyelamatkan nyawa pesakit mereka.

Menariknya, strain malaria yang digunakan beliau iaitu Plasmodium vivax terus digunakan berdekad-dekad selepas itu. Pesakit sifilis terus dirawat menggunakan malaria sebelum amalan tersebut dihentikan pada 1950-an. Ini selepas penemuan penisilin yang dilihat berkesan merawat STD berkenaan.

RUJUKAN

Felton, J. (2022, 23 Mac). The Man Who Won A Nobel Prize For Giving People Malaria. IFLScience.


Dinasti Tang: Dinasti Terbaik Dalam Sejarah China

Ketika Eropah diselubungi Zaman Gelap, China mengalami zaman mekar di era pemerintahan Dinasti Tang.

Teknologi cetakan kayu meraihkan mereka buku; sistem peperiksaan membuatkan pekerjaan di jabatan kerajaan turut terhidang kepada rakyat awam; penggunaan kertas tersebar ke seluruh Asia puisi, muzik dan lain-lain kesenian giat dipergalakkan

Dan Dinasti Tang berkemungkinan adalah tamadun yang menyaksikan penciptaan bunga api pertama!

Dinasti Tang adalah sebuah dinasti diraja China yang wujud pada kurun ke-7 hingga kurun ke-10 Masehi, dan menerima gangguan atau pencelahan pendek pada lewat kurun ke-7 dan awal kurun ke-8M.

Dinasti ini sering dianggap sebagai zaman keemasan dalam sejarah China, terutama dalam hal kesenian dan kebudayaan. Di zaman Dinasti Tang jugalah Buddhisme meraih tempat yang utuh dalam kalangan masyarakat China.

Namun, zaman emas ini tidak kekal buat selama-lamanya lanteran sejumlah pemberontakan.

Antaranya ialah apa yang berlaku pada separuh kedua kurun ke-9M membawa kepada pengakhiran dinasti ini lalu memunculkan zaman Lima Dinasti dan Sepuluh Kerajaan, zaman di mana China sekali lagi dihumban ke kancah perpecahan.

MAHARAJA-MAHARAJA AWAL DINASTI TANG

Dinasti Tang diasaskan oleh Li Yuan (juga dikenali sebagai Maharaja Gaozu bagi Dinasti Tang), seorang pegawai kerajaan yang berkhidmat untuk Dinasti Sui.

Maharaja kedua Dinasti Sui, iaitu Maharaja Yang secara tradisinya dianggap seorang seorang pemerintah tirani. Peribadinya itu mengakibatkan sejumlah pemberontakan meletus menjelang akhir pemerintahannya.

Pemimpin bagi salah sebuah pemberontakan tersebut adalah Li Yuan, yang bertindak mengisytiharkan dirinya sebagai maharaja bagi sebuah dinasti baru, iaitu Dinasti Tang pada tahun 618M.

Pengumuman itu dilakukan sesudah menerima berita kemangkatan Maharaja Yang yang terbunuh dalam sebuah kejadian rampasan kuasa yang diketuai oleh Panglima Yuwen Huaji.

Namun, Dinasti Tang masih belum meraih penguasaan ke atas seluruh China pada waktu itu. Hal ini hanya dapat dicapai secara bertahap pada dekad seterusnya.

Zaman pemerintahan Maharaja Gaozu dikenang sebagai zaman yang gilang-gemilang. Beberapa sistem yang dilaksanakan sebelum ini oleh Dinasti Sui terus diamalkan dan sejumlah pembaharuan turut dilakukan demi meningkatkan taraf kehidupan masyarakat China.

Misalnya, sistem percukaian dan pengagihan tanah yang diamalkan oleh Dinasti Sui terus diterapkan. Tambahan lagi, undang-undang sedia ada disemak semula di mana beberapa penambahan hukuman diletakkan bagi kesalahan-kesalahan tertentu.

Maharaja malah menetapkan agar undang-undang tersebut dikemaskini setiap 20 tahun. Kod undang-undang yang digubal oleh Maharaja Gaozu ini digunakan oleh dinasti-dinasti selanjutnya, dan bahkan oleh negara-negara lain.

TIGA KEMATIAN DEMI MENJAMIN TAKHTA

Maharaja Gaozu digantikan oleh salah seorang puteranya, Li Simin (juga dikenali sebagai Maharaja Taizong bagi Dinasti Tang). Maharaja kedua ini menggulingkan bapanya dan membunuh dua orang saudaranya demi menjamin takhta Empayar China.

Walaupun tindakannya itu mungkin dianggap bertentangan dengan ajaran Confucian berkenaan ketaatan, Maharaja Taizong membuktikan dirinya sebagai seorang pemerintah yang sangat berkebolehan dan sering dianggap sebagai salah seorang maharaja terhebat dalam sejarah China.

Pada zaman pemerintahan Maharaja Taizong, Dinasti Tang berjaya memperluaskan kuasanya dari Vietnam utara di sempadan selatan hingga ke Korea utara di sempadan utara, dan sejauh Asia Tengah di sempadan barat.

Sejumlah pembangunan dan kemajuan teknologi dan budaya turut dilakukan semasa era pemerintahannya. Antara lain adalah teknologi cetakan kayu.

Malah, Maharaja Taizong turut dikenang lantaran polisinya yang mengamalkan toleransi beragama, di mana beliau membenarkan agama-agama asing seperti Kristian dan Buddhisme untuk bertapak di China.

GUNDIK YANG MENAMATKAN DINASTI TANG… DAN (BUAT SEMENTARA WAKTU) MEMBANGUNKAN SEBUAH DINASTI BARU

Pemerintah agung Dinasti Tang yang seterusnya adalah Wu Zetian, seorang gundik kepada Maharaja Taizong yang seterusnya menjadi gundik pertama bagi penggantinya, Maharaja Gaozong.

Kemudian, Wu Zetian bertindak menghapuskan Dinasti Tang dan menabalkan dirinya sendiri sebagai Maharani bagi Dinasti Zhou pada tahun 690M.

Namun, dinasti ini hanya berkuasa selama 15 tahun memandangkan Wu Zetian digulingkan dalam sebuah kejadian rampasan kuasa yang bertujuan mengembalikan kuasa Dinasti Tang.

Sama seperti dua orang maharaja Tang yang awal, Wu Zetian turut dikenang sebagai seorang pemerintah yang hebat.

Beliau memberikan banyak sumbangan penting terhadap sejarah China, antaranya seperti meningkatkan kedudukan Buddhisme, menaiktaraf sistem pendidikan dan menggalakkan kesenian.

PENAMAT ZAMAN KEEMASAN

Dinasti Tang benar-benar mencapai zaman kemuncaknya pada era pemerintahan Maharaja Xuanzong. Pada tempoh tersebut, ekonomi Tang berkembang pesat berkat aktiviti perdagangan yang berlangsung di sepanjang Laluan Sutera.

Kekayaan yang diperoleh ini membolehkan kerajaan melaksanakan pelbagai projek pembinaan. Sejumlah jalan dan bangunan pentadbiran serta kuil dibangunkan.

Dua orang penyair ulung China, iaitu Li Bai dan Du Fu turut hidup pada zaman pemerintahan Maharaja Xuanzong sekaligus mereka berdua ini memberikan sumbangan yang tiada tandingan dalam bidang kesenian.

Pada penghujung pemerintahan beliau, Pemberontakan An Lushan meletus di mana ia berpanjangan dari tahun 755 hingga 763M. Walaupun pemberontakan ini berjaya ditundukkan, Dinasti Tang tidak lagi sekuat dahulu.

Permulaan kepada kejatuhan Dinasti Tang juga berlaku pada era pemerintahan Maharaja Xuanzong, maharaja yang memerintah selama 43 tahun.

Apapun, dinasti ini terus memerintah China selama sekurun setengah sebelum berakhir pada tahun 908M, apabila maharaja terakhirnya, Maharaja Ai digulingkan oleh Zhu Wen.

Zhu Wen merupakan seorang bekas pemberontak yang menyerah diri kepada pasukan tentera Tang dan kemudiannya mendaki status sosial sehingga memegang tampuk pimpinan pasukan tentera kerajaan.

Berakhirnya Dinasti Tang mengakibatkan China dihumban sekali lagi ke dalam era huru-hara dan pergolakan, yang kali ini, dikenali sebagai era Lima Dinasti Dan Sepuluh Kerajaan.

TERJEMAHAN:

Wu Mingren. (26 Mei 2018). The Tang Dynasty: The Arts Flourished, Family Ties Broke, and a Concubine Became Empress. Ancient Origins. https://www.ancient-origins.net/history-important-events/tang-dynasty-arts-family-concubine-empress-021917